Posted 10-02-2017 00:17 » Team Tobatabo\nFoto Caption: Ilustrasi Mertua/Ibu Batak\nMarimbar do suratan dibagasan minggu on, ala tung massai godang do na haboratan disuratan na parjolo taringot “inang simatua”, tung godang do tutu angka “parumaen” na mangiburu, ai boasa holan tu angka parumaen dibahen poda, ai dos do nakkok dohot tuat na, molo so denggan simatua, boha do bahenon ni parumaen marparange na denggan?\nNian ndang pola ganjang patorangon, dia do alana? jala boha do tutu partonding na? goar na pe Poda, hata na adong ido sipeopon, unang sai dirajumi angka na asing. martingki do sude angka pambahenan.\nDitikki na mangarimangi angka pandohan ni panukkuni, nisangahon do laho tu porlak ni sada natua tua, laho manungkun aha do tutu naporlu sidohonon tu angka “simatua” tu parumaen na, laho mangadopi parngoluon na. jala ditariashon ibana ma poda on, laho sipeopon ni angka “simatua”.\nAlai tu hamu angka parumaen, paula so jaha hamu ma poda on, ai molo habotoan do on tu hamu, olo ma tutu gabe patinggilhu sipareon mu, jala martamba tamba angka pangidoan mu. alai nang pe songoni, rap ta peop ma hata i. alai peop hamu ma bagas paima ro partingkian na gabe “simatua” hamu marsogot haduan.\nTu hamu angka natua tua naung marparumaen, godang do angka poda naung binege muna sian angka jolma naung parjolo marparumaen, na sai mangholsohon angka pangalaho ni parumaen na. godang do rumang ni pangalaho di saluhut jolma, sipata na denggan di diri niba sandiri ndang ingkon sarupa dos tu jolma na asing.\nAlai ringkot do poda on gabe sada ondolan/hundulan laho mangaradoti dohot mambahen na denggan tu parumaen nang dohot keluarga na. on ma panuturion naung dihalashon angka jolma tarumobi na mangarodi hadengganon ni parsaripeon ni ianakkon na.\nNaparjolo, Unang ma sai mampartahanhon pandapot mu sandiri na mandok ingkon rap sajabu ma hamu dohot inakkon mu dohot parumaen molo dung marruma tangga. Nang pe nasida boi holan manewa newa inganan nagelleng, saguru tu nasida do na naeng bahenon ni nasida tu parruma tangga on na.\nSongon hau na rimbun doi, molo jonok sai marsiososan, alai molo dao ibana sai gok do sihol naeng marsitomuan.\nPai dua, Unang ma dirippu manang diarop roha mu parumaen mi sarupa songon borum sandiri, alai ingot ma ibana songon siadosan ni anak mu.\nTung pe dirippu roham anak mi na so matobang dope laho mangurus diri na sandiri, alai pasangap ma parumaen mi, sai hira dos dohot dirim naung marhasohotan, na boi mambahen na denggan tu dirina sandiri dohot siadopan na, nasa jolma naung marhasohotan ingkon porlu do parsangapan.\nIngot ma!, sangkababa hata na pilit pe haruar sian ho maradophon parumaen mi, sai na ingoton na doi saleleng tolap parningotan na jala boi sahat ujung ni ngolu na.\nJala porlu do parate atehonon mu sipasingot on. molo dipingkiran na, ai holan inong na sandiri do na boi mandok hata tu ibana, alai molo ho ndang boi, tung nasa tolap mu doi.\nPatoluhon, molo tung pe parumaen mi lomo roha na manuhor angka barang barang na menurut ho na so marguna, giat manonton film, manang sai holan na maniop niop HP dijolom, ndang olo manussi pahean jala mangalompa, manang ndang mangantoi haiason, ndang urusan mu i.\nIngkon tanompononmu do pandohan on, paloas ma nasida laho mangurus diri na sandiri, alana di naso pamotoan mu, sai na pasingoton ni anak mi doi, songon naung niajarhon mu tu ibana sian siatehon na. Saonari nungnga magodang jala matobang anak mi laho pasingot siadopan na.\nPai opat, Molo tung pe na mar-ikkon tinggal hamu di sada jabu, parsangapi ibana, unang jama jama tu barang nasida.\nUnang manussi pahean nasida, jala unang mangaloppa laho sipanganon ni nasida. Unang ma sahali sahali mangarigopi manang mangarorot pahompum molo so dipangido nasida laho mangido pangurupion. Sai ingot ma, padiar ma nasida laho mangaradoti na ringkot didiri nasida, ai holong na maralang alang do molo sai radotan mu dope parruma tangga on ni nasida.\nLima, Molo sanga diida ho nasida marbada, paula so bege/boto ma partontangan nai, boha do dihilala ho, ditingki baru marruma tangga naujui? molo martongkar ho dohot siadopan mu, lomo do roham diantoi manang diradoti na asing? tarlumobi mai simatua.\nJadi molo sipangantoi do ho dipartontangan ni nasida, sada hailaan bolon doi tu parumaen mi. molo marungut ungut anak mi tu pangalaho ni parumaen mi, denggan pasingot ibana, jala patudu angka na denggan naung binahen ni parumaen mi.\nSuang songoni do molo parumaen mi mangalu alu alani pangalahoni siadosan na/anak mi, pasingot ma anak mi.\nOnom, Natua tua ni pahompum do anak dohot parumaen mi, ndang hamu! Nang pe sai jonok pahompumi diabingan mu, jala didok jolma do hatuaon ni ompung do pahompuna, alai gabe baliksa do panghirimon, molo sai diradot radot ho pahompumi molo so pamotoan ni parumaen mi.\nPaloas ma pahompumi diradoti among dohot inong na, jala unang takko holong ni among/inong na sian anak na. tung pe ndang suman dibereng ho pangalaho ni pahompum tu among/inong na, ndang urusan mu i.\nPapituhon, Parumaen ndang na mar ikkon mambahen na denggan tu ho, alai molo anakmu ndang mambahen na denggan tu ho ido sipinsangon mu. Guruhon ma tu anak mi asa gabe uluan na matobang dibagas keluarga na, nang dohot maradophon ho.\nTung pe jotjot angka na denggan dibahen ho tu parumaen mi sai unang mai paingot ingot. Alai bilangi ma angka hata naung marsalpuan sian ho maradophon parumaen mu.\nPai walu, Molo tung pe anakmi dohot parumaen mu naeng mangaradoti parsirangan na marhite pengadilan, unang adopi. Ai tarbarita do ho haduan gabe natua tua mangaradoti na mambahen sirang tu anak na. Jala ndang inganan mu nasida laho mangadopi partontangan ni nasida, alai paima ma partikkian laho mambege aha do parbue na dapot nasida.\nSia, Sai sakkapi ma parngoluon mu naung dibagasan hatuaon, naung suda gogo, unang ma sai mangarophon pangurupion sian ianakkonmu, nasa jolma na sai mangarophon pangurupion sian ianakkon na, sai partontangan do ujung na.\nGodang dope angka naimbaru naboi siradotan mu laho manguduti parngoluon mu. ho sandiri do mambahen haputusan tu sandok parngoluon mu sonang manang susah.\nMolo tung boi, pahabis nasa tolapmu angka arta naung sinarim saleleng ngolum, unang tadikkon tu ianakkon mu. Ai godang do angka jolma arta na nagabe patubu bada tu ianakkon na.\nSampulu, Ia pahompu mi ndang arta i di ho, alai hatuaon mu doi marhite anak dohot parumaen mu, unang ma dibahen ho gabe sidalian mu i laho pasonang sonang dirim.\nNa pangujungi, ondolhonon ma poda on tarlumobi tu simatua borua, dang adong na manjua ia anakmi natinubuhon mu mardongan durus ni mudar mu, jala naung dipasingkolahon ho sian nasa gogom, molo tung pe adong na so lomo ni roham maradophon parrumatangga on na, tung na so suman doi tariashonon mu manang tu ise pe taho, holan asa sude pangidoan mu dioloi.\nAlai asa unang marisuang gogo mi na sailaon martangiang ma ho asa dibagasan haserepon nasida mangula siulaon na, jala pantun maradophon natua tua na, songon natoras na naung boi tolhas manadalani portibion nasai maemehon angka na denggan tu angka gelleng na.


Oloi ma Debata jala Pauba Roham (2 Musa 33: 1-6) Pelita Batak Online\nJumat, 08 Februari 2019 18:24:00\nPdt Dr Robinson Butarbutar dan istri\nOleh: Pdt. Dr. Robinson Butarbutar, Sian Parsameanta di STT-HKBP Pematangsiantar, Hp/WA: 0812-62472015.\nSian partingkian di na robi sahat tu nuaeng nang tu tingki na naeng ro pe tahe, adong do tolu dalan dipangke hajolmaon mangotapi parange hajahaton ni donganna jolma:\nNaparjolo, i ma pasombuhon na naung patupa hajahaton i, ala disura na boi jolma i marsiajar sian hasalaanna, dung i muba sandiri. Molo tung diulakkon, ba ndang manongtong i. Dung i, ingkon argahononhon do hak-hak azasina. Ndang adong oraora dipatupa tu ibana. Ndang adong uhum. Bebas do ibana. Muba do i muse sian dirina sandiri. Alai taida di pengalaman ni hajolmaon, gumodangan do parjahat na dipasombu, madabu tu hasomalan patupa hajahaton. Jala lam jahat do ulaon hajahatonna i.\nNapaduahon, i ma mambuat manang padaohon manang dia pe na boi mambahen jolma i mangadopi mara. Isarana, nab oi do angka dakdanak di toru ni umur sahat tumara molo muraura boatonna angka na boi paro mara tu ibana. Isara, gustingmanang piso na tajom naboi muraura buaton ni dakdanak. Ala ni i padaoon do gusting i sian ibana. Manang, di tingkinta parpudi on laho padaohon angka dakdanak madabu tumara kecanduan internet game, ba dibuat ma sian dakdanak i angka game i, isara di jom tertentu, di jabu nang di inganan marsiajar. Manang songon angka na tuatua pe tahe, asa unang madabu ibana tu pangunjunan korupsi manang ulaon hajahaton na asing, ba ndang dilehon tu ibana maniop hepeng, manang mangalehon huaso na boi dipangke laho korupsi.\nNapatoluhon, i ma mangido jolma i asa sian rohana sandiri padao dirina sian manang aha pe i na boi jala terbukti mambahen ibana mura patupa na so suman. Ndang holan tu angka dakdanak diajarhon dohot dipatupa dalan sisongon i, alai dohot do tu angka remaja nang natuatua, tu angka na so bahat dope mangallang sira, nang tu angka naung bahat sira dipangan ibana di ngoluna, i ma angka na so berpengalaman. Molo dipatupa i ba tarpasiding ibana do angka na tuk mangambati angka sintasinta ni ngoluna dohot angka na tinuju ni roha. Sian dirina pasiding diri, dohot sian na manguluhon ibana mangido asa dipasiding ibana angka nab oi mamboan mara i. Napatpudi on do mode pendidikan na dipatupa bahat di portibion.\nDalan na patoluhon i do dipillit Debata laho manjagahon ngolu ni bangsoNa naung pinaluaNa sian Misir jala siboanonNa tu tano naung niuarihonNa tu si Abraham, Ishak dohot Jakob. Dung diida Jahowa nasida patupa debata ganaganaan lombu sian mas binoan jala pinangke nasida sian Misir (i ma antinganting) jala mamaksa si Aron patupahonsa (Ida 2 Musa 32: 2-6), dung ditangiangkon si Musa, diasii Debata Jahowa do nasida marhite dua na mangihut on:\nNaparjolo, ndang Debata Jahowa be mardalan rap dohot nasida di pardalanan tu tano Kanaan, alai sahalak surusuruan tinongosNa nama. Molo rap mardalan Debata dohot nasida, hape bangso sijogal rungkung do nasida, ba mura ma lengsehononNa nasida, ai ndang tarbahen Debata na badia i marsaor tu bangso sijogal rungkung i. I ma dalan ni Debata mangaramoti nasida. Di na dipangido si Musa asa unang ma songon i Debata maradophon nasida, alai ingkon Ibana sandiri ma rap mardalan dohot nasida, dioloi Debata do I (33: 16-17). Alai dioloi Debata patupa i, ala nunga jolo dipatupa bangsoNa i roha na manolsoli pambahenan nasida, i ma marhite na patupa dua na mangihut on, i ma (i) Pangandungion (Heber: wayiteabelu, Batak: gondok roha, 33:4; Inggris: mourning).\nMangarsakhon dohot manolsoli dosa naung pinatupa nasida; (ii) Angka baoa (Heber: Ish ) mananggalhon angka na pinangkena (Heber: adeyo; Inggris: ornaments, na marlapatan angka perhiasan, patudos Bibel Hata Indonesia; Batak: angka pahean, ndang apala ampit, ai molo i nidokna gabe ndang marpahean, salangsalang ma nasida; 33:4). Boasa holan angka baoa? Ala na pinangke ni angka boruboru, i ma antinganting pinangke ni angka ina nang borunasida na binoan nasida sian Misir uju ruar nunga dipasahat nasida tu si Aron patupa debata ganaganaan lombu mas, ida2 Musa 32: 2-4).\nNapaduahon, mangido nasida asa unang be angka baoa mamangke angka na pinangke nasida hian (Heber: edeyekha, Inggris: Ornaments, Indonesia: perhiasan). Jala dipatupa nasida do i (33: 5b-6). Sude angka antinganting ni ina nang boru (32: 2-4), na naung dipangke patupa debata ganaganaan, nang na pinangke ni angka bao ani Israel (33: 5b-6), sudena naung dilehon bangso Misir tu nasida gabe tabantabanan (2 Musa 12: 35-36) nunga ditanggalhon, ai marhite angka i solhot situtu do nasida tu na mangalo Debata Jahowa marhite na mampardebatahon angka i. Sian hadirion nasida ditanggalhon angka i.\nSian duansa i taida na, parjolo, dibagabagahon Debata na marhite surusuruanNa donganNa nasida mardalan tu na tinuju nasida, i ma tano Kanaan, laos dipangido Ibana asa dipadao bangso i, tarlumobi angka baoa na mar-perhiasan dope, asa mananggalhon i. Alai napaduahon, diauhon angka baoa ni bangso i naboi do jala terbukti madabu tu bagasan dosa do nasida ala dipangke nasida angka perhiasan nasida patupa debata ganaganaan sian mas, jala unduk nasida tu pangidoan ni Jahowa asa tanggalhononnasida angka i, angka na boi mamboan nasida tu dosa mangalo Debata i. Siala ni i do gabe dipillit topik ni Jamitanta na mangihut on: "Oloi ma Jahowa jala pauba roham," songon naung pinatupa ni bangso Israel di halongonan i, na naeng masuk tu tano Kanaan i, na dilehon Debata tu nasida ala ni dosa ni angka bangso na disinii.\nBoasa ma di minggu dung Epiphanias pa-V-hon on, di tongatonga ni partingkian na lam holong situtu taida roha ni angka jolma di portibion mampardebatahon angka arta marrumangkon hepeng na arga i (di Inggris, sian mas do Poundterling i dibahen) dohot angka perhiasan-perhiasan na mansai arga (mamaungka sian angka berlian sahat tu mas nang perak), na pinangke ni ndang holan boruboru alai angka baoa, na ro tu angka pasar partigatigaan na marragam tirket i manuhorisa dohot mamangkesa disiidaon ni loloan (sian na metmet na ampit tu na pogos sahat tu na mansai balga na mansai arga situtu) sian marragam negara di portibion, na di bahatan dirajai angka pemegang modal dohot saham na mansai balga, ro hata ni Debata nuaeng tu hita ruas ni HKBP, marhite na mandok tu hita asa jamot di mara na boi ro tu hita sian angka arta i, i ma na mangunjuni hita asa tapardebata angka i, songon pinatupa ni bangso Israel na manuru boruboru nasida mananggalhon angka antinganting nasida jala mambahensa gabe debata ganaganaan? Suraon do umbahen na nang hita ruas ni HKBP nunga sanga, manang tongon naeng, gariada marlas ni roha di na mampardebatahon angka arta nang perhiasan-perhiasan I di ngoluna, manang beha pe dalanna?\nBoasa ma nuaeng dipadompakhon tu hita sada tiruan na denggan pinatupa ni bangso naung sanga mardosa i jala naeng diuhum Debata siala ni dosanasida i, i ma na mangandungi nasida ala ndang be Debata sandiri be mandongani nasida siala sanga jugul rungkung nasida, alai holan surusuruanNa nama na mandongani nasida, unang gabe hasahatan ni rimas ni Debata nasida? Jala dung mangandungi nasida diuduti ma tu pangoloion nasida patupahon pinarentahon ni Debata, i ma mananggalhon angka arta perhiasan i asa boi nasida sahat tu tano Kanaan naung pinarbagabaga ni Debata i? Suraon do siala na mangihut on:\nParjolo, siala ndang bahat be tiruan di tongatonga ni ruas nang pangula ni huria ni HKBP di ngolu nang parsaoranna na so mampardebatahon angka arta nang perhiasannasida be alai baliksa nunga ringgas patupa ulaon parasinirohaon di ngolu nang parsaoranna marhite arta naung pinalumehon ni Debata tu ibana?\nSuraon ala ndang bahat be manjagahon dirina sian na mampardebatahon angka na pinangke (perhiasan) i, baliksa gabe mampardebatahon na sinarina sian dalan na patut, i ma marhite angka usaha-usaha na so maralo tu uhum, dohot sian dalan na so patut pe tahe, i ma marhite patupa angka dalan na maralo tu uhum, hasintongan nang hatigoran di negaranta, isara ni angka ulaon korupsi, dna?\nGabe siala ni i tandi ma na ndang taoloi manang ndang unduk be hita tu hata ni Tuhanta Jesus na mandok asa unang taparDebata Jahowa dohot di tingki na dos tapardebata angka arta i na manggontihon Debata Namangolu I (Mateus 6: 24).\nPaduahon, suraon do siala nang di tongatonga ni parsaoran ni halak Kristen Batak, naposo bulung nang natuatua, pengawai swasta dohot negara nang angka pengusaha, angka partigatiga nang na asing na so hagoaran be dison, na holan mangalului arta na di banua tongaon jala holan tu diri nang keluargana sandiri nama, ndang be mangalului arta na di banua ginjang i be, marhite na mamangke arta naung pinalumehon ni Debata tu ibana bahen dalan patupa angka na denggan tu dongannana jolma, isara patupa ulaon parasinirohaon tu donganna jolma, ulaon na metmet nang na balga pe i tahe di dia pe ibana mangolu, asa boi dumenggan ngolu ni angka donganna jolma, tarlumobi angka na gok hahurangan?\nSuraon do ia apala sundung ni na niluluanna dohot na tinujuna di portibion i ma mangalului arta sagodanggodangna jala mamangkesa manggohi saluhut hagiot ni rohana na so terbatas i andorang so mate ibana, gabe marhite i tangkas na dipardebata ibana arta nang persiasan i dohot manang dia pe na boi patupaonna marhite angka i, tung maralo pe i tu lomo ni roha ni Debata, ndang be mamangke arta na adong di ibana i laho pasangaphon Jahowa haroroan ni saluhutna i, marhite na patupahon angka ulaon na denggan membangun hutana, kotana nang bangsona, dohot patupahon ulaon parasi ni rohaon tu angka donganna jolma, ndang holan angka na jonok tu ibana, alai dohot do nang tu angka na dao sian ibana, nang angka na so tinandana pe tahe?\nSiala ni i gabe muramura nama ibana tarsonggot jala gale ala ndang tibu suksuk dapot ibana angka na niluluanna i, gabe mura ibana tarunjun mamangke dalan na so patut asa dapotsa ni luluanna i, asa tibu didok rohana dipasangap angka donganna saparmeaman, sasingkola nang saulaon dirina, hape tong do ndang tarbaoan hita sude angka i?\nPatoluhon, suraon do sai adong dope di tongatonganta ruas ni Huria Kristen Batak Protestan na ala ni bagas ni holong ni rohana tu angka arta nang perhiasan na arga naung piapungupunguna mamungka sian na poso, gabe sai borat situtu rohana paluahon angka i nang di na naeng tos hosana?\nPaopathon, suraon do ala di tongatonga ni angka sijou hamubaon ni roha di angka huria di portibion nunga margurasa tong tondi na ait tu diri marhite na mamangke hata ni Debata tusi, songon na dung masa di Korea Selatan, tardapot korupsi naposo ni Debata, pamoramora keluargana? Songon i ma pargurasa ni holong ni roha di kemewahan i umbahen na ro Komisi Teologi ni Punguan ni Huria Luther Saportibi (LWF) di taon 2013-2018 manoarahon soaraon Salvation not for Sale (Haluaon ndang sitigatigahononhon mura), ala di tingki on bahat angka pangula ni huria di portibion na gabe pamoramora diri sian ulaon manjou jolma tu hamubaon ni roha, lobi jorbut sian na binahen ni huria na dipaimbaru Martin Luther di abad pa-16-hon na manggadis surat Hasesaan ni dosa -na holan ankga na mora na tuk manuhorsa- holan laho pajongjong gareja na mansai balga alai dohot nang asa adong diskon, hauntungan di na manggadissa.\nSitiruonta do pangoloion dohot haunduhon ni bangso Israel di halongangan i, naung sanga mardosa mambahen debata ganaganaan sian arta binoan nasida sian Misir, alai dung marnida muruk ni Debata maradophon angka na patupa songon i gabe olo sian dirina sandiri jala sinosoan ni Debata mananggalhon angka perhiasan nasida na tangkas mangambati nasida satia tu Debata. Molo dung tabahen rujiruji taringot tu dirinta sandiri, denggan do hita mangalusi sungkun-sungkun on: Diihoti angka arta nang angka perhiasan na mansai arga i do/dope ahu nuaeng on, gabe ndang hibul be rohangku mangulahon angka ulaon na denggan tu donganku jolma songon pinangido ni Debata tu ahu naung pinaluaNa? Molo i do, ringkot do hita muba di ariari na ro on, asa martua hita mangolu di bagasan pangaramotion ni Debata, nuaeng sahat tu sogot pe tahe. Amen(**)


Urat Tua Marganda: NARASI PASSION II\nTARJEHE TUHAN JESUS\nMangkatahon i dope Ibana, nunga ro si Judas, sada sian na sampuludua i, rap dohot torop halak, angka na marpodang jala marlombutlombut, sinuru ni angka sintua ni malim dohot sintua ni bangso i. Alai nunga dipabotohon parjehe i hian partinandaan tu nasida, ai didok do: Ia i na huumma, Ibana ma i; i ma tangkup hamu! Asa pintor didapothon ma Jesus, didok ma: Tabi di Ho, Guru! Laos diumma. Alai ninna Jesus ma mandok ibana: “Marhua ho tuson, anggia?”. Dung i ro ma nasida, dilaluhon ma tangannasida tu Jesus manangkup Ibana. Dung i adong ma sada sian angka dongan ni Jesus mangalaluhon tanganna, disintak ma podangna, ditampulhon ma tu naposo ni sintua ni malim sahalak, dipisikkon ma pinggolna. Jadi didok Jesus ma tu ibana: “Pasarung podangmi, ai na manintak podang, mago ma bahenon ni podang! Ai na so tarbahen Ahu do di roham mangido sian Damang, asa dipadiri di Ahu saonari lobi sian sampuludua loksa surusuruan? Alai songon dia ma disi saut hata ni Surat i na mandok: Ingkon masa do na songon i?”. Uju i ma didok Jesus tu angka natorop i: “Hira na dompak panamun do hamu hehe, marpodang jala marlombutlombut manangkup Ahu. Ariari do Ahu nian hundul mangajari di bagas joro, so adong ditangkup hamu Ahu. Alai na masa do sudena on, asa jumpang hata ni angka panurirang i”. Dung i ditadingkon saluhut sisean i ma Ibana laho maporus.\nDIBOAN JESUS TU JOLO NI SI KAYAPAS\nAsa dung ditangkup nasida Jesus, ditogihon ma Ibana tujolo ni sintua ni malim si Kayapas, ai nunga pungu disi angka sibotosurat ro di pangituai. Alai sai mangihut do si Petrus mandaodao sahat ro di alaman ni sintua ni malim i. Laos bongot ma ibana tubagasan, laho hundul tusi rap dohot angka naposo marnida ujungna. Alai anggo angka sintua ni malim ro di sandok rapot godang mangalului panindangion gapgap dompak Jesus, na tuk mambahen Ibana marutang hosa. Alai nang pe hehe torop sitindangi gapgap, ndang adong jumpangsa. Alai parpudi ro ma dua halak, ninna ma: Didok Halak on: Tarbahen Ahu do mangalohai joro ni Debata jala pajongjong i sumuang di bagasan tolu ari. Dung i hehe ma sintua ni malim i, mandok tu Ibana: Ndang alusanmu na hinatindangkonnasida dompak Ho? Alai sai hohom do anggo Jesus. Dung i dipanghulingi sintua ni malim i ma Ibana: Hupatolon ma Ho tu Debata Siparngolu i, asa dipaboa Ho tu hami, manang na tutu Ho Kristus, Anak ni Debata! Dung i didok Jesus ma tu ibana: “Songon na nidokmi ma tutu! Alai hudok ma tu hamu: Olat ni on ma idaonmuna Anak ni jolma i, hundul di siamun ni Hagogoon jala ro di atas ombun ni langit”. Gabe diribakkon sintua ni malim ma pangkeanna mandok: Na mangaleai Debata do Ibana! Pola luluan dope sitindangi? Nunga dibege hamu pangaleaina i! Beha do di rohamu? Dung i ninna nasida ma mangalusi: Marutang hosa ma Ibana! Jadi ditijuri nasida ma bohina, na deba manompuk, na deba mangalinsingi, huhut mandok: Surirangi hami, Kristus, ise do na mamunu Ho?\nSIMON PETRUS MANSOADAHON JESUS\nAlai na hundul do anggo si Petrus di alaman i, jadi didapothon sada parompuan ma ibana mandok: Dohot do ho dongan ni Jesus, na sian Galilea i! Jadi disoadahon ma di jolonasida saluhutna, ninna ma: Ndang huboto na nidokmi! Dung i di na naeng haruar ibana, diida parompuan na asing ma ibana, didok ma tu angka na disini: On do sada dongan ni Jesus na sian Nasaret! Jadi diulahi ma mansoadahon, pola manolon: Tung na so hutanda do Halak i! Alai dung satongkin nari, didapothon angka na jongjong disi ma si Petrus mandok: Sintong tahe, dohot do ho sada sian nasida, ai pangkulingmi do patandahon ho! Dung i dipambuburahon ma dirina huhut manolonnolon: Tung na so hutanda do Halak i, ninna. Jadi pintor martahuak ma manuk. Jadi diingot si Petrus ma na hinatahon ni Jesus tu ibana: Tolu hali soadahononmu Ahu, tagan so martahuak dope manuk. Dung i laho ma si Petrus tu balian tumatangis situtu.\nMANINGKOT SI JUDAS\nTorang ni arina i martuptup ma sude angka sintua ni malim dohot sintua ni bangso i dompak Jesus, laho mamusa Ibana. Ditali jala ditogu nasida ma Ibana laho pasahathon tu panguhum si Latus. Jadi dung diida si Judas, parjehe i, na naeng hona uhum nama Ibana, disolsoli ma rohana, dipaulak ma na tolupulu rupia i tu angka sintua ni malim dohot tu sintua ni bangso i; ninna ma: Sala do ahu! Hujehehon do hape na so marpipot! Alai didok nasida ma: Ndang ro di hami i! Ho do na sari disi! Jadi ditimpalhon ma perak i tu bagasan joro i, laos sumurut sian i laho maningkot. Alai dibuat angka sintua ni malim ma hepeng i, ninna ma: Ndang jadi padomuon i tu arta ni joro, ai tuhor ni mudar do i! Jala mardos ni roha nasida manuhorhonsa tu ladang ni pande hudon, bahen parbandaan ni halak dagang. Ala ni i do umbahen na margoar i ladang mudar ro di sadari on. Disi ma jumpang hata ni panurirang Jeremia na mandok: "Dibuat nasida do na tolupulu rupia i, asam ni na niasam, diasam deba anak Israel. Dung i dilehon ma i manuhor ladang ni pande hudon, songon na nidokkon ni Tuhan i tu ahu”.\nManingkot ma si Judas, tungkap ibana madabu, mapultak ma dagingna, gabe sabur ma nasa raoanna. Saluhut pangisi ni huta Jerusalem do umbotosa, umbahen na digoari ladang i di hatanasida Akeldamak, astuanna: Tano mudar.\nTUHAN JESUS DI JOLO NI LATUS\nDung torang ari, martuptup ma angka sintua ni malim raphon angka panungganei, angka sibotosurat dohot sandok rapot godang i, jadi ditali nasida ma Jesus, mamboan jala pasahathon Ibana tu si Latus. Dialuhon nasida ma Ibana, ninna ma: Na dapot hami do on pabalikbalikkon bangsonami jala mangorai mangalehon guguan tu Kesar i; dipandok, Raja Kristus do Ibana. Gabe disungkun si Latus ma Ibana: Ho do Raja ni Jahudi i? Jadi dialusi ma ibana, ninna ma: “Songon na nidokmi ma tutu!”. Dung i ninna si Latus ma mandok angka sintua ni malim dohot natorop i: Ndang adong dapot ahu sala ni Halak on!. Alai godang do dipartuhashon angka sintua ni malim dompak Ibana. Jadi diulahi si Latus ma manungkun Ibana: Ndang alusanmu i? Godangna i dituhashon nasida dompak Ho! Alai ndang dialusi Jesus agia aha, pola longang roha ni si Latus. Alai lam digogohon nasida do mandok: Digunturi Ibana do bangso i, ai sai mangajari Ibana di sandok tano Judea, mamungka sian Galilea sahat ro tuson. Alai umbege i si Latus, manungkun ma ibana, manang halak Galilea Ibana? Jala dung diboto, na sian gomgoman ni si Herodes Ibana, disuru ma Ibana tujolo ni si Herodes, ai tongon do ibana di huta Jerusalem uju i.\nDIJOLO NI SI HERODES\nMarnida Jesus si Herodes i, las situtu ma rohana; ai nunga na nia lelengna, sai naeng idaonna Ibana, ala naung dibege baritana, jala diarop rohana, idaonna tanda sada sipatupaonna. Jadi godanggodang ma disungkunhon tu Ibana; alai ndang adong dialusi Jesus ibana. Disi do angka sintua ni malim ro di sibotosurat, jala gogogogo do Ibana dialuhon. Ia si Herodes rap dohot angka donganna, direhei jala dilealeai do Ibana, disolukkon ma pangkean na arga tu Ibana, laos songon i ma disuru Ibana mulak tu si Latus. Jadi di na sadari i ma maraleale si Herodes dohot si Latus, ai na masihosoman do nasida anggo nasailaon\nDIPAULAK MUSE JESUS TU SI LATUS\nAlai didokkon si Latus ma angka sintua ni malim, angka panungganei ro di natorop i marpungu, ninna ma mandok nasida: Diboan hamu do Halak on tu jolongku, sipabalik bangso didok hamu; jala di jolomuna hutangkasi i, gabe ndang adong jumpang ahu di Halak on sala, angka na tinuhashonmuna tu Ibana. Si Herodes pe songon i do, disuru do Ibana mulak tu jolonami; asa ndang adong parulaonna, na tama mambahen Ibana marutang hosa. Dibahen i lasahanku ma Ibana, asa pinalua. (Ai dirimpu si Latus, molo nunga marsap mudar Jesus i dilasahi gabe asi ma roha ni natorop i). Dung i ditogu si Latus ma Jesus, didokkon ma linsingan. Jadi didandani angka soldadu ma sungsang duri bahen tumpal, diampehon ma i tu uluna; baju dapdap ma dialithon tu dagingna. Dung i ro ma nasida tu jolona mandok: Tabi di Ho, ale raja ni Jahudi! Laos dipastapi ma Ibana. Dung i ruar ma muse si Latus, didok ma tu angka Jahudi: Ida hamu ma, hutogihon do Ibana tu jolomuna, asa diboto hamu, na so adong jumpang ahu salana. Laos ruar ma Jesus manjujung sungsang duri jala marbaju dapdap. Jadi didok si Latus ma tu nasida: Ida hamu ma Jolma i! Asa dung diida angka sintua ni malim dohot angka naposo Ibana, dijouhon nasida ma: “Parsilangkon ma Ibana, Parsilangkon ma Ibana!”.\nDilului si Latus dope dalam paluahon Jesus i. Molo jumping ari Pesta, somal dipalua tu nasida sada halak na tarhurung, hombar tu na pinangido ni rohanasida. Jadi adong ma sada halak na margoar si Barabas, rap tarhurung dohot angka panggunturi, naung mambunu jolma di na guntur i. Jala nangkok ma na torop i laho mangido, asa dibahen tu nasida songon na somal. Gabe ro ma si Latus mangalusi nasida: Atehe, denggan do rohamuna hupalua tu hamu raja ni halak Jahudi i? Ai diboto, na sian late ni roha do dipasahat angka sintua ni malim Ibana. Alai digintali angka sintua ni malim do natorop i, asa tagonan si Barabas dipalua tu nasida. Jala ninna si Latus ma muse mangalusi nasida: Antong, dia do dipangido rohamu bahenonku tu na ginoarmuna: Raja ni Jahudi? Alai dijouhon nasida ma: Parsilangkon Ibana! Gabe didok si Latus ma mandok nasida: Ai aha do na jat dibahen? Alai lam digogo ma manjouhon: Parsilangkon ma Ibana!. Asa dung diida si Latus, na so marguna hatana, lam ganda tahe gaorna, dibuat ma aek mamburi tanganna di jolo ni natorop i, huhut mandok: Lias do ahu sian mudar ni On! Hamu do na sari disi! Dung i ninna sude natorop i ma: Marsapata tu hami dohot tu ianakhonnami ma mudarna i! Dung i saut ma dipalua si Barabas; alai anggo Jesus dilinsingi, dung i dipasahat ma, asa diparsilangkon.


Kantor Advokat & Pengacara Medan: Tugas Fungsionaris Gereja HKBP (Ulaon Ni Parhalado Huria HKBP)\nTugas Fungsionaris Gereja HKBP (Ulaon Ni Parhalado Huria HKBP)\nGereja HKBP yang merupakan satu lembaga keagamaan Kristen Protestan terbesar di Indonesia, memiliki tugas yang diimplementasikan menjadi satu tugas yang didistribusikan kepada setiap pengurus gereja (sering disebut sebagai fungsionaris atau majelis gereja). Dalam rangka untuk membantu kegiatan atau program pelayanan lembaga Gereja Huria Kristen Batak Protestan, khususnya di Gereja HKBP yang ada disetiap ressort-ressort/pagaran, maka dibentuk dan/atau memiliki beberapa orang pengurus gereja dan atau para fungsionaris Gereja HKBP (dalam bahasa Batak disebut “PARHALADO HURIA”), dimana masing-masing yang menjabat sebagai fungsionaris/parhalado ini mempunyai tugas (dalam bahasa Batak disebut dengan “ULAON”) dan tanggung jawab yang berbeda satu dengan yang lainnya.\nUntuk mengenal secara lebih dekat lagi, apa-apa saja fungsionaris yang ada di Gereja HKBP dan apa yang menjadi tugas pokoknya sebagaimana yang diamanatkan dalam statuta pelayanan lembaga gerejawi kepada masyarakat, khususnya kepada para jemaatnya (dalam bahasa Batak disebut “RUAS”), maka berikut ini akan kami jelaskan dibawah ini.\nUlaon ni Parhalado Parartaon HKBP ni Huria\nPatomutomuhon prakonsep rencana kerja dohot anggaran tahunan huria, marojahan tu usul ni dewan dohot seksi-seksi, sipasahaton tu rapot parhalado huria asa ditotophon rencana kerja dohot anggaran tahunan huria, sipasahaton tu rapot huria asa ditotophon gabe program kerja dan anggaran tahunan huria;\nPatupahon jala paimbaruhon laporan daftar inventaris huria marojahan tu rumang, inganan hapeahan dohot mamangke, sipasahaton tu rapot parhalado na ummotikna sahali onom (6) bulan;\nManjamothon dohot mangaramoti nasa arta ni huria;\nManimpan dohot mandokumentasihon nasa surat berharga ni huria jala mangalaporhonsa tu parhalado partohonan huria ummotikna sahali (1) sataon;\nMamareso laporan parhepengon mingguan dohot bulanan ni bendahara andorang so dipasahat tu badan audit ni huria;\nParadehon sarana dohot prasarana na ringkot di huria;\nUlaon ni Bendahara Huria\nMartanggungjawab tu uluan ni Huria jala markoordinasi dohot parhalado parartaon;\nManimpan hepeng huria di bank na tinotophon ni rapot parhalado partohonan. Pasahatonna do salinan manang fotocopy ni rekening giro manang buku tabungan tu uluan huria dohot parhalado parartaon pinomat sahali sabulan;\nManimpan deba hepeng songon kas na metmet di brankas di kantor huria hombar tu godang ni na pinitushon ni rapot parhalado partohonan;\nParuarhon hepeng hombar tu anggaran tahunan naung tinotophon ni rapot huria marhite panolopion ni uluan ni huria, molo adong pengeluaran mangalobi i anggaran tahunan ingkon marhite panolopion ni rapot parhalado partohonan do asa dipahaluar;\nPatupahon laporan parhepengon na tarsurat (na ro dohot na haluar), atur jala denggan ganup minggu dibagasan tingting ni huria;\nPatupahon laporan parhepengon na tarsurat (na ro dohot na haluar) na ummotikna ganup onom bulan tu rapot parhalado partohonan dung dipareso badan audit huria;\nPatupahon laporan parhepengon ujung taon sipasahaton tu ruas ni huria di partangiangan 31 Desember;\nMangido pertanggungjawaban pamangkeon ni huria tu angka dewan dohot seksi-seksi dohot angka unit na asing. Sude bendahara seksi nirajuman do songon wakil ni bendahara huria;\nManongoshon rasa kewajiban ni huria tu ressort, distrik, dohot hatopan tinolopan ni uluan huria;\nUlaon ni Badan Audit Huria\nMartanggungjawab tu rapot huria;\nPatupahon audit tu pardalan ni program dohot anggaran taonan huria dohot kinerja ni organ-organ panghobasion huria, hombar tu pedoman penatalayanan, pedoman akuntansi, dohot haputusan ni rapot huria;\nPatupahon audit tu angka asset ni huria;\nPasahathon laporan audit tu rapot parhalado partohonan huria na ummotikna sahali onom bulan jala tu huria sahalai sataon;\nUlaon ni Dewan Koinonia - Marturia - Diakonia Huria\nManjalo usulan rencana kerja dohot anggaran taonan sian ganup seksi;\nPatomu-tomuhon rencana kerja dohot anggaran taonan dewan sipasahaton tu uluan huria hataan di rapot parhalado partohonan jala ditotophon rapot huria;\nMangkoordinasi ganup seksi laho mangulahon program kerja dohot anggaran taonan ganup seksi;\nManiroi dohot mengevaluasi pardalanan ni program kerja dohot anggaran taonan ni ganup seksi;\nPasahathon laporan pertanggungjawaban tu uluan ni huria;\nUlaon ni Seksi Koinonia - Seksi Marturia - Seksi Diakonia Huria\nMamingkiri dohot paradehon angka sarana dohot prasarana sipangkeonna di seksi napinasahat hobasan nasida;\nMangalehon pamingkiron laho papunguhon, pahembanghon panghobasion, patupahon angka kegiatan, panogu-noguon, pembinaan di seksi na pinasahat hobasan nasida;\nMamingkirhon angka program dohot anggaran tahunan sipasahatonna tu ketua dewanna;\nPatupahon evaluasi dohot laporan taringot tu pangulaonna sipasahatonna tu ketua dewan dohot tu uluan ni huria hombar tu tingki naung tinotuhon;\nDemikian tulisan yang membahas tentang tugas-tugas fungsionaris gereja HKBP (ulaon parhalado ni huria HKBP) yang ada di Indonesia, dan baca juga konten tulisan kami yang lain yang membahas tentang sistem kekerabatan batak dan juga tentang eksistensi pengacara top suku batak di Kota Medan maupun di Indonesia. Semoga artikel ini bermanfaat terlebih khusus bagi jemaat (ruas) yang ingin mengetahui tentang tugas setiap para pengurus gereja yang ada di Gererja HKBP tiap daerah). Sekian dan terima kasih.\nCara Praktis Menang Kontes SEO Dan SEM\nTugas Fungsionaris Gereja HKBP (Ulaon Ni Parhalado...\nPakar Pemasaran Offline & Master Seo - Sem Online\nAttorney & Lawyer In Medan\nAneka Surat Kuasa Khusus Di Pengadilan\nApaan Sih Kontes Seo Itu?\nKonsultan Hukum Perburuhan Atau Ketenagakerjaan Di...


Torsa 16 | ULTOP ULTOP\n16. Raja Mangalahang dohot angka hahana\nAdong ma najolo sada halak, na morgoar Tuan Morsanghapbadiri, pitu do anahna. Humurang do porbuaton ni Tuan Morsanghap i ndang sadia panamotan. Dung magodang daging ni anahna na pitu i, disuru amana ma nasida tu tombah pauli hau asa tole nasida paulihon jabu. Alai didok nasida ma, ‘’Denggan ma i tutu amang, tapauli ma sada bagasta asa adong ingananta. Piga dan ma i paulionta, nasai torop hita!’’ ninna anah sihahaan. ‘’Antong tuhor ma tangke dohot jarmang, pinarose ma dohot balanjo.’’\nAsa dung rade sude ulaulanasida i, borhat ma nasida diboan nasida ma dahanon 24 solup. Alai dung nania leleng nasida na mordalan i, maradian ma nasida di sada adian na morgoar Nanggalasa. Andorang di na maradian i nasida, diruji nasida ma torop ni hau sipaulionnasida i, digotapi ma hadudu rujirujina. Dung dibilang torop ni hau sipaulion i, morlangan ma nasida, didok ma, ‘’Tung ise ma na hum pauli hau nasai torop ? Nda magopu ma holiholi papunguhon i?’’ angka ninna nasida be ma huhut ma dihao ganup nasida uluna sian dele ni rohana.\nAndorang di na sai mangetongi torop ni hau i nasida, diida nasida ma habang sada haporgundong, dilelenasida ma hapor i, laos dapotsa. Lam hohar ma hapor diida nasida, lam manggogo ma nasida mangalelei, sai ima dipaulaulanasida ganup ari. Suda ma balanjo diporgogohonnasida tu hapor i, ia hau sipaulion matua so marujung. Tolu ngombas nasida mulimuli tu huta mangalap balanjo holan porgogo morsihapor do dibahennasida. Nunga suda hapor dibuatnasida, suda ma dohot balanjo. Ala ni i tuat ma nasida tungkan rura ni adian i mandapothon batang aeh na bolon i asa disi nasida morhusari mangalap gogo.\nAndorang dina hundul nasida di lambung ni batang aeh i di atas ni sampuran i, ro ma hata ni sihahaan tu anggina i songon on, ‘’Boti ma i ale anggia, nunga pungu hita napitu di son, masipaboa sanghapna ma hita jolo manang ise do sian hita na pitu porsanghap na dumenggan.’’ Jadi ditolopi angka anggina i ma hata ni hahana i, didok anggina i ma, ‘’ Antong ho ma jolo ale hahang doli paboahon sanghapmu dohot pangidoanmu asa hubotohami,’’ angka ninna anggina i ma. Dipaboa sihahaan i sanghap pangidoanna songon on, ‘’Ianggo pangidoanhu nian, ale anggia, songonon nian ro iba sian halojaon, naeng ma nian adong namasak di huta danbirbir na ginaor dapoton palambok ateate ala naung hasanghasang ateateniba binahen ni las ni ari,’’ i ma didok.\n‘’Ba ia ho ale sianggian, dia ma pangidoanmu?’’ Jadi ro ma lausna, ‘’Aut adong ma nian bulung gadong na ginaor, tung dampor ma i nian panganon ro sian halojaonniba i.’’\n‘’Ba ia ho paitolu, dia ma pangidoanmu?’’ Jadi ro ma alusna, ‘’Aut adong ma nian sijunghot rap dohot gadonghau dapoton paro ijur; holpuholpu ma ninna gadonghau, ngaltokngaltok ma ninna sijunghot, sombusombu roha ni ipon mangharati.’’\n‘’Ba ia ho ale paiopat, dia do pangidoanmu?’’ Dung i didok ma mangalusi, ‘’Tuak na pang do nian aut adong dapoton inumon, sombu ma nian uasniba bahenonna, tole daging manggisal.’’\n‘’Ba ia pangidoanmu ale pailima, dia do dohononnmu?’’ Ro ma alusna, ‘’Aut adong ma nian tubis na niigaran dapoton paro ijur jadi laga ma iba mangan horhononna; ai sai paetpaet do ijur na ro sian halojaon.’’\n‘’Beha ia ho paionom, dia do pangidoanmu?’’ Jadi ninna ma mangalusi, ‘’Aut ni adong ma nian dapoton indahan na baribari denggan ma i nian uraon jala tau do i bahen ubat daon ni ateate,’’ ninna.\n‘’Ba ia ho ale siampudan, dia ma sanghapmu dohot pangidoanmu?’’ Dung i didok ma mangalusi, ‘’Marsak do rohangku umbege pangidoanmu na onom. Ai luhut pangidoanmuna i ima pangidoan ni hatoban, ndang adong agi ise hamu porpangidoan natama, ndang songoni pangidoan ni anak ni raja. Anggo pangidoanku sian Ompunta Debata, anggiat ma nian diporsauthon i jala dijalo tondi! Sai sanghapon do di iba nauli; ai mindinginding do songon hudon panaohan pangidoan ni hajolmaon on. Na sangap i tupa do lea, jala na lea i tupa do gabe sangap. Asa anggo pangidoanku nian on do, Aut adong ma nian dua jolmangku jala ganup nian nadua i morruma, morsopo, jala gok barana i horbo; mormas di rumba nian jala moruma sitalapang. Tang nian hatobanniba gabe pangoloiniba. Pitu bus nian torop ni na hurajai, sonang dohot panghilalaan. i ma anggo pangidoanku sian Debata. Asa tangi bege ma i ale Ompung! Sai porsauthon ma pangidoanhi!’’\nJadi dung dibege angka hahanai sanghap ni angina Si Mangalahang i, didok nasida ma, ‘’Niaup ma ba Si Mangalahang on, ai disanghap i do na so tarporsansa.’’\n‘’Jadi disoronasida ma angginasida i, didabu ma ibana tu sampuran i asa mate. Dung i muli ma nasida. Di na mandapothon bahal ni hutanasida i sionom halah i, dibahen be ma nasida songon na mangangguhi mambahen sipaotooto tu amansida i asa unang didok amanasida i na niagonasida anggina i, angka didok be ma, ‘’Nunga mate Si Mangalahang! Tudia nama hami?’’ Umbege hamamate ni anah na i Tuan Morsanghap, mangangguhi ma ibana sian tos ni rohana ndang olo be ibana apulon ni angka anahna i ; ai i do anak hasudungan ni rohana.\nIanggo naniaup ondeng, sanghot ma ibana tu pulopulo na metmet na di tongatonga ni batang aeh i. Di pulo i ma ibana sadarina i mangalap gogo; ampapaga na tubu di pulo i ma dihangoluhon. Sian pulo i morlange ma Si Mangalahang tu bariba ni aeh i. Ala naung rapar i ibana, ndang margogo be dagingna, jadi peak ma ibana di gadugadu. Dung humosa ibana, manjurur ma ibana tu soposopo na di ladang i, tusi ma ibana bongot pahosahon dagingna na loja i; alai ndang diboto ibana manang halah dia do nampuna ladang i. Di na bongot tu sopo i Si Mangalahang, digora boru natuatua ma ibana songon on, ‘’Ise do ho ale amang na bongot tu sopo i?’’\nDung i ninna ma mangalusi, ‘’Ahu do on ale ompung. Anggo adong do asi ni rohamuna di ahu, ua lehon hamu ma jolo di ahu saotik sipanganon, anggiat mangolu ahu.’’\nJadi sian asi ni roha ni natuatua i mida baoa na ro i, dihobas ma sipanganon i panganonna. Dung ture sude, mangan ma ibana. Alai dung sun ibana mangan, ndada na botiboti be halalas ni roha ni Si Mangalahang di boru natuatua i, sai disiupsiup ma natuatua i sian las ni rohana, jala sai manghatai ma nasida dohot mortuturtutur. Dung na nia lelengnasida na morsinonangan i, ro ma hata ni Si Mangalahang manunghun natuatua i, manang dia do dalanna umbahen songoni pamolngit ni ladang i so ro halak tu si. Jadi didok natuatua i ma, ‘’Umbahen na holan ahu diida hamu di ladang on ala na mate do nuaeng raja nasumurung di huta, nunga 15 borngin lelengna laos so di tanom ala so haru ro anggina sian porjalangan. Inghon anggina i do ninna raja i mananom ibana. Nunga nian tibu laho pangalului; alai pangalului laos so niida, na niluluan pe laos so niida.’’\nDung i didok Si Mangalahang ma, ‘’Piga do huroha ale ompung, raja i sabutuha?’’ Jadi ninna ma mangalusi, ‘’ Na dua i do. Asa molo so ro angina i, tung na mambur do artana i guluton ni porsabutuhaonna.’’\n‘’Piga do jolma ni raja i?’’ ninna Si Mangalahang manunghun. Dung i ro ma alusna, ‘’Dua do jolmana; ganop do i morhorbo di bara be jala morhatoban torop be. Masna pe dohot ringgitna tung na godang do; bagas dohot sopona holan na uli do, jala pitu bus do toropni na nirajaanna. Ndang adong na songon ibana di luat gomgomanna i taringot tu hasangapon.’’\nDipajojor natuatua i ma huhut ro di portubu ni raja i, jadi tanghas ma i sude diboto Si Mangalahang. Dung adong arga dua borngin Si Mangalahang rap dohot natuatua i, muli ma ibana, dipatomos ma rohana di sibahenonna pasauthon sanghap pangidoanna i andorang na pungu i nasida rap dohot angka hahana i di topi ni batang aeh di na morsanghap nauli i ibana agan pe nian halak na so tinandana sidapothononna i. Dung adong arga sambinodil nai holang ni Si Mangalahang sian huta hamatean ni raja na so tinandana i, dipungha ibana ma mangangguhi asa didok halah ibana do anggi ni raja namate i naung ro sian parjalanganna do ibana. Songonon ma didok di angguhangguhna i, ‘’Sai rap morobur ma hita ale rajanami tu toru ni situmandoh i! Panadingmi di ahu ale raja bolon amang natuatua! Marobur pe nian damang na morsinuan, so dapot be idaon ni simalolong ; aut na mangolu ho nian rajanami dapoton ni anggimu na ro sian sihadawan i sabam do nian rohangku disi ala adong dope ho jongjong tubu palilungan ni simalolong. Ai morobur pe nian amanta i tu toru ni situmandok i ndada ahu na matean ama disi, ho do. Ua rap morobur ma hita nian ale rajanami!’’\nSai i ma didok di angguhangguhna i. Dung nania leleng ni Si Mangalahang na mangangguhi i, diapul angka raja i ma ibana, didokma, ‘’Tinanom ma raja i ale rajanami, ai nunga ro ho. Ia leleng pe i so tu tano, hamu do napinaimaima. On pe aturhon hamu ma manang dia sibahenon laho mananom raja i. Ndada hita na biasan patureture ibana, ibana do na biasan patureture hita. On pe asi ma roha ni Debata di hita, hipas ma ho mangarajai hami dohot patureturehon angka natinadinghonna i! Sae ma i, tinanom ma raja i!’’\nDung i ditanomnasida ma bangke ni na mate i, dipantomi ma horbo dohot lombu baen boanna. Dung sun ditanom, ro be ma angka nasida mandoh hatana mangapul raja paningkii i, dipaingot ma ibana na so tupa mortois ni roha ibana moradophon angka hahana boru i.\nDung nania lelengna; dung tu tano raja i ro be ma angka parsabutuhaon ni raja namate i pabanghithon raja manoluk i gabe pangarajai di na pitu bius i dohot pahothon langkana tu tadingtadingan ni raja nahinan. Jadi sonang ma langkana mamarenta harajaon na pitu bius i. Ndang pola sadia leleng nari patindang juji ma raja i di lobuan na godang, jadi ro be ma halah manopot lobuanna i, ro ma dohot halak simandao morjuji di si. Diida ma di si dohot hahana si onom halah namangaup ibana najolo. Dialo rajai ma hahana na onom halah i jala ditaluhon ma nasida. Alai dung soadong be gararnasida diboan raja i ma nasida tu huta jala dipambeanghon tu toru ni bagasna, disuru ma jolmana na dua i manarihon panganon nasida dohot mangalehon tu nasida morguru tu sanghap pangidoannasida najolo. Alai ndang adong manang ise sian jolmana na dua i naumboto lapatan ni i dohot manang ala ni aha umbahen dipatihhon raja i nasida mangalehon songon i tu natarbeang si onom halah i.\nAlai di na sadari ditopoti raja i ma angka hahana na di beangan i jala disunghun ma nasida manang na mangolu dope natorasnasida. Jadi didok nasida ma, ‘’Na mangolu dope nian ale rajanami, alai anggo porniahapan na niaenasida tung sunghot ni hinabernit do, ai holan anah jea do hami luhut di ibana.’’ Alai didok raja i ma muse, ‘’Ua alap hamu ma natorasmuna i asa adong na patureture hamu di beangan on.’’\nDung i ninna nasida ma mangalusi, ‘’Ba beha ma pambahennami laho mangalap? Ai di beangan do patnami.’’ Jadi didok raja i ma mangalusi, ‘’Gaji hamu halah mangalap! Ahu pe mangalehon hepeng gaji ni pordalan alai ganda ni utang ni hamu na onom ma i.’’\nDung i disuru nasida ma naposo mangalap amanasida i. Jadi dung ro amana i diida raja i pintor dipadao do matana mangapusi iluna ; ai nunga diida dorun ni pangalahona. Ala ni i ditogihon ma ibana tu bagas, disalini ma ibana dilehon ma dohot sipanganon dohot bagas bahen ingananna.\nDung nania leleng ni Tuan Morsanghap di lambung ni raja i, dipatandahon ma dirina tu natorasna i. Songon on ma dibahen; Ditogihon ma natorasna i tu sada tombah na lingling unang diboto halah. Asa dung sahat nasida ro di tombah i, tangis ma raja i di jolo ni natorasna i huhut ma didok, ‘’Ahu do Si Mangalahang anakmi.’’\nDung dibege natuatua i hata i tarsonggot ma ibana ai dirimpu naung mate ibana tibu hape gabe morhasangapon godang do diida. Alai didok raja i ma, ‘’Unang ma tarsonggot rohamu ai ahu do anahmi na morgoar Si Lahang!’’ laos dipajojor raja i ma dalan ni porsorionna binahen ni hahana dung na morsanghap nauli i ibana. ‘’Nuaeng pe ale amang,’’ ninna raja i, ‘’unang hamu mabiar, husarihon pe sipanganonmuna dohot porabiton saleleng di ngolumu. Alai na so tupa paboaboaonmuna tu halah anahmuna ahu; holan tu Debata ma hamu morhuraja dohot tu tondim asa dipaleleng umurhu patureturehamu.\nDung sabam be rohanasida na manghatai i, muli ma nasida tu huta. Torang ari manogot i ditanggal ma hahana na onom halah i jala ditogihon nasida tu tombah asa dohot tu nasida dipatandahon dirina. Dung humosa nasida na pitu di tombah i, didok raja i ma hatana, ‘’Ahu do anggimuna Si Lahang na niaupmuna najolo ; alai pos ma rohamu ndada na naeng mamaloshon na roa nabinahenmuna i ahu tu hamu. Alai las ma rohamu ala dipatongon Debata tu ahu pinangido ni rohangku gabe dohot hamu nuaeng morsaulihon. Alai na so tupa paboaboaonmu tu halah holan tu Debata ma hamu morhuraja dohot tu tondimuna ai na pinatongon ni Debata do hasangapon on teanonta agan pe so hita hian nampunasa.’’ Dung sabam rohanasida na manghatai i, muli ma nasida jala dipangolihon ma ganup nasida.\nSongon i ma pamaloson ni anah siampudan di na roa binahen ni hahana tu ibana, ndang manjujur, balik mordengganbasa.


(trg)="3"> Boi do lam denggan portibi on molo sude halak mangihuthon prinsip ni Bibel ?\n(trg)="4"> ” Ala huringkoti hami marparange na denggan di na saluhut . ”  — Heber 13 : 18 .\n(trg)="5"> Joujou Paboahon on mangulas taringot pangkorhon ni hajujuron di parngoluonta .\n(trg)="6"> Porlu dope Hajujuron Saonari ?\n(trg)="8"> Aha do Pangkorhonna molo Ndang Jujur 4\n(trg)="10"> Bibel Mambahen Denggan Ngolungku\n(trg)="11"> Lehon ma tu Ahu Hadameon dohot Las ni Roha Holan Sataon pe 8\n(trg)="12"> Diboto Hamu do ?\n(trg)="14"> Songon dia Mangadopi Biar ni Roha 11\n(trg)="15"> Bisuk sian Bibel Marlaba Dope tu Hita Saonari\n(trg)="16"> Unang ma Paholsohu Hita 15\n(trg)="17"> Songon dia do Didok Bibel ?\n(trg)="19"> Sungkunsungkun Na Dialusi Bibel\n(trg)="21"> ( Ida ma di AJARAN ALKITAB > PERTANYAAN ALKITAB DIJAWAB )\n(trg)="1"> SIULASON NI MAJALAH ON | BOASA HITA INGKON JUJUR ?\n(trg)="2"> Si Hitoshi karejo di bagian akuntansi di Jepang .\n(trg)="3"> Tingki mangetong hepeng ibana dohot bosna , disuru ma si Hitoshi mambahen laporan palsu .\n(trg)="4"> Alai didok si Hitoshi ma targanggu do panggora ni rohana mambahen songon i .\n(trg)="5"> Ujungna dipakaluar ma ibana sian parkarejoanna i .\n(trg)="6"> Dung pigapiga bulan , marsak situtu ma si Hitoshi .\n(trg)="7"> Mabiar ibana ndang adong na manjalo ibana karejo .\n(trg)="8"> Umpamana tingki mangalamar karejo , dipaboa ibana do tangkas ndang olo ibana mangulahon ulaon na so jujur .\n(trg)="9"> Didok na mewawancarai ma , ” Asing hian ho ! ”\n(trg)="10"> Gabe holsoan ma si Hitoshi , ninna ibana ma , ” Ra ndang adong be labana molo marparange na jujur . ”\n(trg)="11"> Alai , dipatogu keluarga dohot donganna ma ibana asa tongtong jujur .\n(trg)="12"> Pengalaman ni si Hitoshi on , mangajari hita ndang sude jolma lomo rohana jujur .\n(trg)="13"> Pigapiga halak mandok ndang marlaba parange sisongon i , tarlumobi tingki marbisnis .\n(trg)="14"> Sahalak borua sian Afrika Selatan mandok , ” Rap tinggal do ahu dohot angka halak na so jujur .\n(trg)="15"> Jala sipata , olo do balga pangkorhon ni parange nasida i tu ahu . ”\n(trg)="16"> Sada sian parange na so jujur naung somal saonari on , i ma gabus .\n(trg)="17"> Pigapiga taon naung salpu si Robert S .\n(trg)="18"> Feldman na singkola di bagian psikologi di Universitas Massachusetts Amherst mandok 60 persen halak naung magodang margabus sahali di bagasan sampulu minut .\n(trg)="19"> Didok si Feldman muse , ” On mambahen songgot rohanta .\n(trg)="20"> Alai sasintongna , ndang lomo rohanta sai mangulahon gabus . ”\n(trg)="21"> Masuk akal dope ninna rohamu godang halak mangkasogohon gabus alai tongtong dope sai diulahon gabus ?\n(trg)="22"> Boasa dope adong gabus , manangko , dohot angka parange na so tigor saonari on ?\n(trg)="23"> Aha do pangkorhon ni parange na so jujur tu angka jolma ?\n(trg)="24"> Jala na rumingkot , songon dia do asa unang taulahon parange na so jujur ?\n(trg)="2"> ” Asa sae masalah , ndang porlu hita jujur . ”  — Samantha , Afrika Selatan .\n(trg)="3"> Tutu do i ?\n(trg)="4"> Songon si Samantha , sude do hita hea mangadopi parsoalan .\n(trg)="5"> Olo do hita tarelaela asa unang jujur , alai tarida do aha na ringkot di hita sian na tabahen .\n(trg)="6"> Umpamana , olo do hita ndang jujur asa unang maila .\n(trg)="7"> Alai , molo tarboto maila ma hita .\n(trg)="8"> Ida ma tudosan na ditoru on .\n(trg)="9"> Molo masihaposan dua halak , boi ma maraleale nasida .\n(trg)="10"> Las ma rohanasida jala dame ma dihilala .\n(trg)="11"> Alai , ndang mura maraleale dohot na asing .\n(trg)="12"> Molo lomo rohanta maraleale , ingkon rap paradehon tingki , mangkatahon na tutu tu dongan jala ndang mangkaringkothon diri sandiri .\n(trg)="13"> Boi do gabe sega paralealeon alani sada parange na so jujur .\n(trg)="14"> Jala , maol do padengganhon paralealeon naung sega .\n(trg)="15"> Hea do hamu digabusi alealemuna ?\n(trg)="16"> Molo hea , songon dia do pangkilalaanmuna ?\n(trg)="17"> Ra , gabe hansit do rohamuna jala songon na dijehehon ma pangkilalaanmuna .\n(trg)="22"> Boi do hamu diurupi marhite Bibel .\n(trg)="23"> Pingkirhon ma pigapiga prinsip ni Bibel , na diulas di artikel na mangihut .\n(trg)="24"> AHA DO I ?\n(trg)="25"> Mangkatahon na so tutu tu sasahalak na marhak mamboto , mangkatahon na so binotona , papilithon na so sintong , ndang mangkatindangkon na sintong dohot marhata manggang .\n(trg)="29"> Pahatahatahon na mambahen roa goar ni halak na asing .\n(trg)="31"> ( Poda 16 : 28 , Bibel siganup ari ) ” Molo soada soban mintop ma api , molo so adong na pahatahatahon , sae ma parbadaan . ”  — Poda 26 : 20 .\n(trg)="32"> AHA DO I ?\n(trg)="34"> SONGON ON MA HATA NI BIBEL : ” Unang marsingkor bahen halak na pogos jala na hurangan na markarejo di ho . ”\n(trg)="36"> AHA DO I ?\n(trg)="37"> Mambuat barang ni sasahalak na so sian pamotoanna .\n(trg)="2"> ” Ai pos do rohanami , na so pola solsolan ni panggora ni roha i hami , ala huringkoti hami marparange na denggan di na saluhut . ”  — Heber 13 : 18 .\n(trg)="3"> Di Bibel , hata Junani na diterjemahon ” hajujuron ” lapatanna angka ulaon na denggan manang parange na denggan .\n(trg)="4"> Ringkot do parrohahonon ni halak Kristen hata ni Apostel Paulus on na mandok , ” Huringkoti hami marparange na denggan di na saluhut . ”\n(trg)="5"> Aha do angka na hombar tusi ?\n(trg)="6"> Torop do halak jumolo markaca andorang so laho sian jabu .\n(trg)="7"> Boasa ?\n(trg)="8"> Asa suman idaon .\n(trg)="9"> Alai , adong dope na rumingkot sian parsurion manang pahean na denggan .\n(trg)="10"> Sasintongna , parangenta boi do mambahen hita gabe uli manang roa di jolo ni halak .\n(trg)="11"> Disurat di Bibel umlomo do rohanta mangulahon na roa .\n(trg)="12"> 1 Musa 8 : 21 mandok , ” Ai na jat do pingkiran ni roha ni jolma sian sietehetehonna . ”\n(trg)="13"> Alani i , asa boi jujur ingkon taalo do giotgiot ni rohanta na sala .\n(trg)="14"> Hea do dihilala Apostel Paulus songon on .\n(trg)="15"> Didok ibana , ” Ai dihalashon jolma parbagasan na di ahu do nian patik ni Debata .\n(trg)="16"> Alai huida do patik na asing di bagasan angka ruas ni dagingku , na marmusu dompak patik na di bagasan rohangku ; gabe dipatunduk do ahu tu gomgoman ni patik ni dosa , na di bagasan ruas ni dagingku . ”  — Rom 7 : 22 , 23 .\n(trg)="17"> Umpamana , molo tubu tu rohanta laho mangulahon ulaon na so jujur , jala lam tahalomohon i , unang ma taoloi .\n(trg)="18"> Molo taalo do pingkiran sisongon i , boi do hita tongtong jujur , nang pe godang halak na so jujur di humaliangta .\n(trg)="19"> Tahaporluhon do panogunoguon asa denggan parangenta jala asa boi jujur , nang pe godang halak ndang mangkaringkothon i .\n(trg)="20"> Godang halak mandok , ndang ingkon jujur nasida di sude ulaonna .\n(trg)="21"> Buku The ( Honest ) Truth About Dishonesty mandok , ” Sasintongna taboto do na margabus hita , jala ninna rohanta ndang pola boha i , tongtong dope ninna rohanta , hita halak na jujur . ”\n(trg)="22"> Alai , adong do panogunoguon na boi mangurupi hita asa tongtong jujur ?\n(trg)="23"> Adong .\n(trg)="24"> Marjuta halak di liat portibi on mangkilala pangurupion sian Bibel na marisi poda asa denggan marparange .\n(trg)="25"> ( Psalmen 19 : 8 ) Nunga godang na mangkilala laba ni poda ni Bibel di keluarga , parkarejoan , di partondion dohot marparange .


Jujur—Pangalaho na Ummarga sian Berlian | Simplified\nTorop halak mandok, mansai arga do berlian. Adong do na marjuta dollar argana. Alai, di Debata adong do na ummarga sian berlian?\nSi Haykanush sahalak penyiar na so tardidi dope sian Armenia, mandapot paspor di jonok ni jabuna. Di paspor i, adong kartu kredit dohot godang hepeng. Dipaboa ibana ma tu tungganedolina sahalak penyiar na so tardidi dope.\nSusa do nasida di parhepengon jala adong utangna. Alai, dipaulak nasida do hepeng i tu alamat na di paspor i. Songgot do roha ni halak na magoan i dohot keluargana. Si Haykanush dohot tungganedolina mandok, dipaulak nasida pe i ala marsiajar Bibel do nasida. Tingki na denggan do on di nasida laho paboahon taringot Sitindangi Ni Jahowa, jala dilehon nasida ma publikasinta tu keluarga i.\nNaeng dilehon keluarga i ma hepeng hamauliateon tu si Haykanush, alai ndang olo ibana manjalo. Alai marsogotna i, ro ma tungganeboru ni na magoan i manjumpangi keluarga ni si Haykanush laho mangalehon cincin berlian tu ibana.\nGodang do halak longang mangida hajujuron ni si Haykanush dohot tungganedolina. Alai, songon dia do molo Jahowa? Longang do rohaNa mangida hajujuron ni nasida?\nPARANGE NA DENGGAN UMMARGA SIAN ARTA\nNdang maol mandapot alus ni sungkunsungkun i. Boasa? Diboto naposo ni Debata, ummarga do maniru pangalaho ni Jahowa sian berlian, mas manang arta na asing. Na arga di Jahowa ndang dos dohot na arga di jolma. (Jes. 55:8, 9) Alani i, rumingkot do maniru pangalaho ni Jahowa di naposoNa.\nDidok do di Bibel taringot bisuk dohot pangantusion. Poda 3:13-15, Bibel Siganup ari mandok, ”Martua ma halak na dapotan habisuhon dohot pangantusion. Gumodang do labana sian apala na dapotan perak, jala ummarga do i sian mas. Ummarga do i sian angka permata; jala ndang tarpatudos i tu manang aha na dihalomohonmu.” Tangkas ma, ummarga do parange na denggan di Jahowa sian angka arta.\nAha do muse na taparsiajari taringot hajujuron?\nDebata na jujur do Jahowa. Ndang olo Ibana ”margabus”. (Tit. 1:2) Apostel Paulus paboahon tu halak Kristen di abad na parjolo, ”Tangiangkon hamu ma hami! Ai pos do rohanami, na so pola solsolan ni panggora ni roha i hami, ala huringkoti hami marparange na denggan di na saluhut.”—Heb. 13:18.\nJesus ma sitiruon na denggan. Umpamana, tingki Sintua ni Malim Kayapas mandok, ”Hupatolon ma Ho tu Debata Siparngolu i, asa dipaboa Ho tu hami, manang na tutu Ho Kristus Anak ni Debata!” Jujur do Jesus paboahon na tutu ibana Messias. Dipaboa ibana do na sasintongna, nang pe i gabe dalan ni Sanhedrin mandok ibana sipangaleai jala patut dibunu.—Mat. 26:63-67.\nSongon dia do molo hita? Molo adong na mangalehon hepeng tu hita alai disuru margabus, olo do hita?\nNA MAMBAHEN HITA MAOL JUJUR\nDi tingki parpudi on, maol do hita jujur, ala ”mangkaholongi dirina ma jolma” jala impolan di perak. (2 Tim. 3:2) Tingki susa di parhepengon manang maol mangalului karejo, adong na mandok ndang sala manangko, manipu dohot mangulahon ulaon na so jujur. Nunga somal pingkiran sisongon i jala ninna rohanasida, ndang boi denggan parngoluonta molo jujur. Adong do halak Kristen na so jujur jala mangomo sian dalan na so tama. Gabe roa ma goar ni nasida di huria.—1 Tim. 3:8; Tit. 1:7.\nAlai, godang do halak Kristen maniru Jesus. Diboto nasida do, maniru pangalaho ni Debata rumingkot sian arta manang hamoraon. I do alana, halak Kristen na poso ndang olo menyontek di singkola asa mandapot nilai na denggan. (Poda 20:23) Molo jujur hita, ndang sai mandapot hadiah songon si Haykanush. Alai songon na nidok ni Bibel, molo jujur hita ias ma panggora ni rohanta, jala i do na ummarga.\nSi Gagik mandok, ”Andorang so Sitindangi, karejo di perusahaan na balga do ahu. Nampunasa perusahaan i ndang olo manggarar pajak na balga. Holan pajak na gelleng do dilaporhon ibana. Ala ahu sahalak menejer, jotjot do ahu disuru asa husogok parkantor pajak, asa unang pola digarar hami sude pajak ni perusahaan i. Ujungna, gabe ditanda ma ahu jolma na so jujur. Alai, dung marsiajar Bibel, kaluar ma ahu sian perusahaan i nang pe godang gajingku disi. Hubahen ma bisnis na baru. Sian mulana, pintor hudaftarhon do izin ni perusahaanku jala hugarar do sude pajakna.”—2 Kor. 8:21.\nDidok si Gagik muse, ”Ndang godang be pandapotanku, jala maol do mangalului hepeng laho mambiayai keluargangku. Nang pe songon i, dumenggan do ngolungku saonari. Gabe ias ma panggora ni rohangku di adopan ni Jahowa, sitiruon ma ahu di dua ianakhonku jala mandapot hak na sumurung di huria. Di adopan ni parkantor pajak dohot angka dongan bisnishu pe, ditanda ma ahu halak na jujur.”\nDIURUPI JAHOWA DO HITA\nDihaholongi Jahowa do halak na pasangaphon Ibana marhite maniru pangalahoNa, songon hajujuron. (Tit. 2:10) Molo taulahon i, diurupi Jahowa ma hita. Raja Daud mandok, ”Dakdanak ahu jolo, nunga pola matua ahu, ndang dung dope huida tartading partigor manang mangidoido sipanganon pinomparna i.”—Ps. 37:25.\nTaida ma pengalaman ni si Rut. Ndang ditinggalhon si Rut simatuana si Naomi nang pe naung matua. Dohot do si Rut pinda tu Israel asa boi manomba Debata. (Rut 1:16, 17) Halak na jujur do si Rut jala ringgas karejo. Songon pengalaman ni si Daud, ndang hea Jahowa manadingkon si Rut dohot si Naomi. (Rut 2:2-18) Dilehon Jahowa do lobi sian na dihaporluhon nasida. Dipillit Jahowa ma asa sian ibana ro pinompar ni Raja Daud dohot Messias na dijanjihon!—Rut 4:13-17; Mat. 1:5, 16.\nSipata, ndang mura di naposo ni Jahowa mangalului na dihaporluhon nasida siganup ari. Nang pe songon i, ndang olo nasida mangulahon na so jujur. Marsitutu do nasida karejo. Maniru pangalaho ni Jahowa songon hajujuron, ummarga do i di nasida sian arta.—Poda 12:24; Eps. 4:28.\nSongon si Rut, Jahowa do na diasahon halak Kristen di liat portibi on. Porsea do nasida tu janji ni Jahowa na mandok, ”Sandok na so tadingkononku do ho; sandok na so pasombuonku do ho!” (Heb. 13:5) Taboto ma, Jahowa boi jala olo mangurupi halak na jujur. Marjanji do Ibana mangalehon na dihaporluhon naposoNa.—Mat. 6:33.\nArga do berlian manang angka arta di jolma. Alai, hajujuron dohot parange na denggan do na ummarga di Debata na di surgo!\nMolo jujur hita, ndang ganggu be panggora ni rohanta tingki marbarita na uli


Urat Tua Marganda: Adat Batak : RUHUT-RUHUT NI PANGHATAION DI ULAON ADAT NA GOK\nAdat Batak : RUHUT-RUHUT NI PANGHATAION DI ULAON ADAT NA GOK\nA. Patua Hata dohot Marhusip\n1. Patua Hata\n“Di hamu pamoruonnami na ro mandapothon hami di tingki on (molo diboto, margana ma dijouhon). Nunga ro hamu mandapot-hon hami, jadi apala dia do lapatan ni haroromuna, tangkas ma paboa hamu.”\n“Mauliate ma Tulang di haradeon ni rohamuna manjangkon haroronami. Taringot di sungkun-sungkunmuna tu hami, ia haroro-nami tu bagas muna on panggabean parhorasan do. Botima Raja-nami.”\n“Di hamu Tulang, molo naung rade hamu, asa ro hami nian mandapothon hamu.” (maksudna laho pasahat tudu-tudu ni sipa-nganon)\n“Di hamu Tulangnami (ndang apala didok dope hula-hula) di ari na uli di bulan na denggan on ro do hami pamoruonmuna pasa-hat tudu-tudu ni sipanganon na marsaudara, tudu-tudu ni pangga-bean parhorasan ma on di hamu Rajanami. Molo tung songon on pe naboi hupasahat hami di tingki on, las ma rohamu manjalo.\nHuta tano bato parasaran ni leang-leang,\nHoras ma di hamu na manjalo, horas di hami namangalean.\nDiolophon natorop, “horas ma tutu!”, laos masijalangan.\n“Di hamu Raja ni Pamoruonnami, hami pe naeng ro ma man-dapothon hamu.” Laos digorahon ma boruna nasida asa di-boan nalaho sipasahaton nasida, ima dekke simudur-udur.\n“Di hamu Raja ni Pamoruonnami, di son hupasahat hami tu hamu dekke simudur-udur, dekke sitio-tio, dekke sahat, dohot pangidoan tu Tuhanta, asa sai mudur-udur ma hamu tu dolok tu toruan, tio ma aek inumonmuna, jala sahat ma angka nauli angka nadenggan di hamu.” Diolophon angka natorop, “Ima tutu.”\nMolo tung songon on pe natarpatupa hami, sai godang ma pinasuna. Marjomutma hita.\n“Di hamu Raja ni Pamoruonnami, nangkin tangkas do dipasahat hamu tu hami tudu-tudu ni sipanganon na marsaudara. Didok hata ni natua-tua, Andorang so diseat raut jolo diseat hata.”\n“Beha Amangboru, tarsongon dia partording ni tudu-tudu ni sipanganon naung dipasahat hamu tu hami?”\n“Antong molo songon i, di hamu Borunami, asa boan hamu jala pature hamu tudu-tudu ni sipanganon on. Unang lupa hamu asa pasahat hamu tangkas jambar tu Raja ni Dongan Sahuta, ate!”\nSongon on ma hatana: “Di hita na mardongan tubu, Raja ni Boru, Bere, Raja ni Dongan Sahuta, ala naeng mulaanta ma panghataion, asa martangi-tangian hita.\nMolo haha (anggi) na gabe husuhuton,\nba anggina (hahana) ma na gabe panamboli.\nJala dung dos roha ni paranak, ditontuhon ma sahalak parsi-nabul nasida. Jala langsung ma Parsinabul i manghatai.\nNB: Nian sian mulana pe nunga hira tangkas ise na gabe parsi-nabul, baik sian pihak parboru songoni nang pihak paranak. Alai i do huroha seni dohot pangalaho ni ruhut-ruhut paradaton i, lumobi di na manat mardongan tubu.\nMangkatai ma hita Raja ni Boru. Nunga tung las rohanami manganhon sipa-nganon nabinoanmuna i. Bosur hami mangan, sangat marlompan juhut na tabo dohot minum aek sitio-tio. Asi ma roha ni Tuhanta i, sai dipasu-pasu ma i, asa pamurnas ma i tu daging, saudara tu bohi, sipalomak imbulu ma i, sipaneang holi-holi, jala sipasindak panaili.\nHoras ma hami namanghasagathon,\nditambai Tuhanta ma di hamu namangalean.\nDia ma matana, dia ma haltona,\nOtik si butong-butong, godang si pir ni tondi.\n“Tarsonggot do hami umbege alu-aluna i, nang pe las roha-nami. Alana, tingkos do di rohanami, ro anaknami tu bagas muna on. Alai, molo hurimangi hami dirinami tung na so barani dope hami mandapothon Raja i, molo sian keadaannami.. Alai, ala las ni roha dohot holong do namamboan hami dohot anaknami ro tu jolo ni Raja i di tingki on, jala nunga tangkas huida hami, minar-minar do bohimuna manjangkon haroronami, on pe Tulang, molo tung siat elek-elek pangidoannami, asa unang holan hata ni naposo be hata ni nasida nadua i, asa tatingkathon nian gabe hata ni angka natua-tua.\n“Alai Tulang, songon i do huroha pangalahona, molo tung siat muse elek-elek pangidoannami, asa tauduti jala tatingkathon nian tu namarhusip manang mangarang-rangi di angka ulaon na mangihut, na mardomu tu sangkap (rencana) parsaripeon ni anaknami dohot boru ni Raja i, marlambas roha ma Raja i mangoloi pangidoannami. Botima.”\nGabe jala dapot ma di hamu angka na uli ala naung tangkas masipaolo-oloan.,\n1. Sijalo bara (amang tua/amang uda ni boru muli),\n2. Simandokhon/simanggokhon (iboto ni boru muli naung hot ripe, molo so adong boi do sian ama manang ompung martinodohon),\n3. Pariban (haha ni boru muli manang namboruna),\n4. Tulang (iboto ni inang ni boru muli).\n“Naporlu muse tahe Amangboru, taringot tu si jalo tintin mar-ngkup, tu haha parhundulnami, tulang ni nanaeng helanami, narap paradehon ma hita di ulaon i muse.\n“Di hamu Raja ni Pamoruonnami. Asa dos tuatna, dos nang-kokna, molo tung adong sidohonon manang pangidoan mu tu hami. Hupasahat hami ma tingki on tu hamu.”\n“Pos ma rohamu Amangboru, sude do hamu pasu-pasuon-nami, lumobi di tangiangnami. Alai songon ulos herbang sipasa-haton-nami tu hamu, bilanganna 17 (sampulu pitu) lembar ma. Alai sude do hamu muse dapot ulos nang pe sian ulos-ulos natinonun sadari.\n“Hombar tusi tahe Amangboru, taringot tu ulos-ulos i dohot pinggan panganan, dos ma rohanta ate, asa masialusi di ibana be ma hita Raja ni Boru?”\n1. Partumpolon di gareja tanggal….. pukul....\n2. Ting-ting parjolo tanggal ….., ting-ting paduahon tanggal…...\n3. Pamasu-masuon tanggal………, di gareja (tempat) ……… dst.\n4. Ulaon unjuk (pesta) di alaman ni parboru, gedung ….. dst\n5. Godang ni undangan tu paranak ……. lembar dst.\n“Mauliate ma di suhutnami. Jadi di hamu Raja ni Pamoruon-nami, taringot di angka parjambaran, nasomal i ma ate? Jala sidapot solup ma hamu pamoruonnami. Taringot tu namarsibuha-buhai, laos di bagas on ingananna, jala tamulai ma pukul 08.30 WIB â€¦â€¦ dst. Boha Raja ni Boru, nunga uli rohamu di si?\n“Jala, santabi ma hita saluhutna, ala mardalan do tingki, jala ndang pola namangurangi angka holong di hita, dos ma rohanta asa langsung ma pinasahat tu hasuhuton. Botima!\nHasuhuton/Paidua ni Suhut sian Parboru\n“Mauliate ma di hita saluhutna, lumobi di Tuhanta. Jumolo hupasahat hami mauliate di dongan tubu, haha/anggi, raja ni boru, bere, dohot raja ni dongan sahuta nami, ima di naung rade rohamu mandongani hami …....dst. Suang songon i di pamoruonnami marga ……., dohot uduranmuna ……..dst.\n“Mauliate ma di Tuhanta, mauliate ma di hamu sude hula-hulanami, pariban dstâ€¦\n“Dos ma rohanta. Ala di son do amparaniba Stâ€¦, ba pinasahat ma tu nasida.”\nB. Marhata Sinamot (ponggol parjolo)\nMarhata sinamot, songon naung pinatorang, on ma songon puncak ni ulaon adat-paradaton pamuli boru manang pangolihon anak, di ulaon alap jual manang taruhon jual. Molo tung pe dipatupa ulaon marhata sinamot andorang so pamasu-masuon, manang songon nasomal laos di ari ni unjuk (pesta), ianggo taringot tu rumang dohot ruhut ni panghataion hira dos do i. Sai jolo marsipanganon do biasana, dung i marbagi jambar asa ditorushon tu na marhata sinamot.\nDung sidung mangan angka tutur, dipungka ma ulaon adat-paradaton. Jala tangkas taboto andorang so marsipanganon hian, nunga dipasahat paranak tu parboru tudu-tudu ni sipanganon namarsaudara, boi do i namarmiak-miak manang lombu sitio. Suang songon i parboru, nunga pasahathon dekke tu pihak paranak. Alai porlu pinatorang di son saotik taringot tu ulaon marhata sinamot na dipatupa jala dipasada dohot ulaon pesta unjuk, khususna ma i taringot di ulaon di alaman manang di gedung pertemuan:\nMolo ulaon di alap jual (ulaon di alaman ni parboru), parboru dohot kedua pengantin, suang songon i dohot paranak rap masuk ma tu gedung pertemuan jala masing-masing hasuhuton hundul ma di inganan naung ditontuhon.\nPihak parboru ma naparjolo manggorahon angka horong ni hula-hulana, asa masuk nasida tu gedung jala tangkas do i dijalo di ruhut paradaton.\nMolo ulaon taruhon jual do (ulaon di paranak) rap masuk do suhut paranak dohot parboru suang songon i dohot pengantin tu gedung, alai mulak do muse pihak hasuhuton ni parboru mandapothon angka dongan tubuna. Jadi holan napataruhon boru muli do nasida tu inganan ni paranak. Jadi, ingkon tangkas do muse gorahonon jala jaloon ni suhut paranak pihak parboru (hula-hulana), suang songon i di ruhut adat-paradaton (parboru mamboan boras sipir ni tondi dohot dekke). Alai sebagian sian boras i dipapulik do deba asa adong pangkeonna di ulaon paulak une.\n“Di hamu hula-hula nami Raja …………(didok margana), di ari na uli di bulan na denggan on hupasahat hami tu hamu tudu-tudu ni si panganon na marsaudara, tudu-tudu ni panggabean parhorasan ma on rajanami. Asa songon hata ni si tua-tua ma dohonon,\nBagot na marhalto ma natubu di robean, Horas ma hamu na manjalo, horas di hami namangalean. Botima!”\n“Beha Rajanami isema na mambahen tangiang?”\nDung martangiang mangan jala marsipanganon, borhat do suhut parboru dohot paranak mandapothon angka tuturna songon patama-hon, pasangaphon nasida di tingki namangan dope. Alai laos di namangan i, mardalan do sulang-sulang sian pihak paranak tu horong ni parboru. Jala tangkas do i digorahon paranak melalui protokol nasida.\nHira di tingki nasatongkin i, dipasangap Protokol Parboru dohot Paranak ma angka tutur sian pihak nasida ganup taringot tu tudu-tudu ni sipanganon naung nijalo nasida (sian pamoruan/hula-hula) jala didok: “…, molo tung di jolo ni hasuhuton pe i asa narap manjalo do hita di si jala tahalashon ma i.”\nHasuhuton Paranak mambagi (pasahathon) dekke nanijalo nasida sian angka horong ni hula-hula dohot tulang tu angka dongan tubuna songon i tu boru/bere dohot dongan sahuta.\nDung renta jala sidung namarsipanganon dipungka ma muse panghataion. Songon on ma ruhut dohot rumangna: (laho tu na MARBAGI JAMBAR)\n“Di hita na mardongan tubu, haha-anggi, ala hami sian haha (anggi)-muna ma nuaeng manghasuhuthon ulaonta on, hamu anggi (haha)-nami ma nagabe panomboli. Didok natua-tua:\nmolo hahana (anggina) ma hasuhuton, anggina (hahana) panomboli.\nManghatai ma angka haha-anggi ni parboru taringot tu pangidoan ni hasuhuton i, jala molo dung dos roha nasida, ditontuhon ma nagabe Raja Parhata, jala anggi manang hahana gabe sibagi jambar. Laos didok ma: “Hujalo hami ma pangidoanmuna i suhutnami. Mauliatema!”\nParsinabul (sibagi jambar) sian parboru:\nParsinabul (sibagi jambar) sian Paranak:\n“Amangboru, molo dos rohanta, songon on ma konsep ni parjam-baran: Sibagi dua ma tudu-tudu ni sipanganon i. Alai molo ihur-ihur, tinggal ma i di hami.”\nDiulahon ma namarbagi jambar, jala laos dipasahat ma hombar tu hasahatanna. Taringot di ruhut-ruhutna, pinatorang do di bagian ruhut-ruhut parjambaron. Jala dung dibagi jambar, pintor ro do pangidoan sian paranak mangido tingki laho manjalo tumpak. Masa do muse taida, dung sidung acara manjalo tumpak, dilehon paranak do kesempatan tu pengantin boru laho mambuat (manjomput) tumpak i songon mambahen las roha nasida. Sada simbol manang tanda holong ni roha do i tu pengantin.\nDung une jala renta mardalan sude na i, dipungka ma panghataion tu namarhata sinamot.\n“Ala naeng mulaanta ma namanghatai dohot raja ni pamoruonnami Raja ….., asa martangi-tangian hita, lumobi ma di hamu Hula-hula dohot Tulang nami nahuparsangapi hami (didok margana jala digorahon sada-sada).”\nMolo dung dipasangap dongan tubu, boru, bere dohot horong ni hula-hulana, jala hira dung adong aba-aba persetujuan, ditorushon ma na manghatai.\nSongon i do muse hata ni paranak, andorang so ditorushon mangalusi sungkun-sungkun ni parboru. Mangido tingki ma paranak laho masipasangapan dohot dongan tubu nasida, lumobi tu sude horong ni hula-hula dohot tulang nasida. (Sikap sisongon on porlu do lestarihononhon di ulaon paradaton. Alana molo di deba huta/luat di bona pasogit, gabe hira hurang arga nama hula-hula dohot angka tulang. Gabe hira dongan sahuta nama naberperan dohot manontuhon angka ulaon).\n“Nauli Rajanami (laos disuru ma boru nasida pasahathon tu jolo ni parsinabul ni parboru). Soal bilangan (godang) ni hepengna disesuaihon do i tu godang ni sinamot. Alai 4 (opat) lembar ma hepeng dohot napuran, boras si pir ni tondi di pinggan pasu (adong do deba na mambahen jagal tango-tanggo).\n“Nunga sahat jala tangkas hujalo hami di son pinggan panung-kunan, pinggan pasu na hot di hundulanna, asa dipasu-pasu Tuhanta ma hita saluhutna, jala hot ma hita di angka padan dohot uhum paradatonta i. Di son adong napuran sirara uruk, napuran rata. Sai rata ma tutu di hita panggabean parhorasan. Di son muse adong boras si pir ni tondi, boras si ribur-ribur, asa torop maribur ma pinomparta.\n“Di son muse adong ringgit si tio soara, hasoloman ni hita jolma na nicetak ni pamarentanta, asa dohononnami ma songon hata ni si tua-tua:\nBona ni Aek Puli di Dolok Sitapongan,\nSai tubu ma di hamu angka na uli, jala godang ma angka pangomoan\n“Nuaeng pe Raja ni Boru, sai jolo ninang-nang do asa ninung-nung, sai jolo pinangan do asa sinungkun. Asa nunga huhabosurhon hami sipanganon naung pinatupamu, sagat hami marlompan natabo dohot minum aek sitio-tio, asa dohonon ma:\nSai pamurnas ma i tu daging, saudara tu bohi,\nSi palomak imbulu ma i tutu, sipaneang holi-holi, jala sipasindak panaili.\n“Amangboru, dia ma laklakna, dia ma unokna. Dia ma hata-na jala dia ma nanidokna, botima.” Laos dibagi parsinabul ni parbo-ru do hepeng panungkunan i tu dongan tubuna, jala disuru boruna muse pasahathon pinggan pangalusi tu Paranak.\n“Mauliate ma di Tuhanta, mauliate ma di hamu Raja ni Boru. Panggabean parhorasan do hape haroromu (“ulaonta” didok molo ulaon taruhon jual). Alai, didok natua-tua, ‘Marangkup do nauli mardongan nadenggan. Asa siangkup songon na hundul, siudur songon na mardalan. Di siangkup ni panggabean parhorasan amang boru’, manungkun jala manangkasi ma hami muse songon hata na mandok:\nAsa tangkas ma uju ni Purba, tangkas uju Angkola\nTangkas ma hita tutu maduma, asa tangkasan hita mamora.\n“Asa tangkas ma dipaboa Amangboru. Botima Raja ni boru!”\nParsibabul ni Paranak:\n“Di hamu sude Hula-hulanami, tangkas ma tutu di tingki on paboaonnami tu hamu siangkup ni panggabean parhorasan.\n“Didok natua-tua, molo dung balga jala magodang anak, denggan ma i pangolihonon. Di tingki ari na salpu i nunga tangkas ro hami di mandapothon hamu di napatua hata dohot marhusip. Jala nangkin, Rajanami, nunga rap mangudurhon hita di anaknami dohot boru ni raja i tu gareja laho manjalo pasu-pasu parsaripeon nasida. Asa saonari, Rajanami, molo siat elek-elek pangidoannami tu hamu, na manungkun utangnami ma hami Rajanami, songon somba ni uhum, somba ni adat marhite-hite sinamot ni boru ni Raja i.\n“Jadi na marhata sinamot ma haroronami mandapothon hamu hula-hula nami di tingki on. Jala muse marsomba hami sampulu jari-jari pasampulu-sadahon simanjujung. Nunga dos rohanami pamoruon-muna, asa sisahali manombahon (mangelekhon) ma hami nian tu Raja i, jala ulaon sadari. Botima Rajanami.”\n“Gabe ma jala horas, Amangboru! Nunga tangkas hubege hami di angka elek-elek pangidoanmuna i, ima di manghatai sinamot ni borunami dohot didok hamu sisahali manombahon jala ulaon sadari.\n“Amangboru, jala dohonon ma:\nNunga pitu lili nami, paualu jogian nami\nAsa nunga uli nipi nami, gokhan mu ma hajut (sangku) nami.\n“Asa andorang so hupasahat dope pangidoanmuna i tu angka dongan tubungku di son, tu boru/berenami, lumobi tu raja ni hula-hula nami, asa pintor parade hamu hian tu hami sinamot ni borunami i, i ma: sabara horbo, lombu dohot hoda, saampang ma sere dohot mas, songon i angka ringgit si tio soara, asa las rohanami hula-hulamuna. Alai nang pe songon i, hupasahat ma jolo panghataion on.\n“Na parjolo hita namardongan tubu (haha-anggi), dungi tu boru/ bere, hula-hula dohot tulang.” Laos dipasahatma tu haha/anggi (dongan tubu) dohot boru/bere.\n“Mauliate ma di haha/anggi. Molo pandapotnami, gabe jala horas ma.”\nBoru/Bere ni Parboru:\n“Mauliate ma di hamu hula-hulanami. Molo sian hami boru dohot beremuna, gabe jala horas ma, jala sisada hata ma hami. Botima!”\n“Maulite ma di hita na mardongan tubu, dohot di sude boru, berenami. Asa nuaeng pe (digorahon gogo) di hamu Hula-hulanami, Tulangnami, Tulang Rorobot, Bona Tulang, Hula-hula ni Namarhaha-anggi, Hula-hula Anak Manjae (didok margana jala selalu diawali dohot hata ‘Rajanami’).\n“Di bagasan tingki on mangido panuturion dohot poda hami tu hamu di parbogason ni borunami, beremuna. Ai di jolo hamu raja siaduaon, di pudi pe hamu raja si paimaon, di tonga-tonga hamu raja sihaliangan. Nunga tangkas nangkin hupangido hami tu raja ni pamoruonnami, i ma sinamot ni borunami. Asa hombar tu si, mangido hami di angka poda dohot panuturion sian hamu Rajanami. Hupasahat hami ma tingki on tu hamu. Botima!”\nDi pasahat ma jolo panghataion tu dongan parhundulna, alai hira sian hula-hula ma namanghatai, si sada hata ma nasida.\n“Di hamu pamoruon nami Raja….. (didok margana), molo sian hami horong ni hula-hulamu, nunga huida jala hupaihut-ihut hami angka panghataion-muna dohot raja ni pamoruonmu na marga….... Asa molo sian hami, dohonon-nami ma songon hata ni natua-tua:\nAsa balintang ma pagabe, tumundalhon sitadoan,\nAri muna ma gabe jala horas,\nala huida hami tangkas do hamu masipaolo-oloan.\n“Songon i ma hata sian hami hula-hula dohot tulang, si panolopi ma hami di angka dos ni roha muna. Botima!”\n“Mauliate, malambok pusu-pusu dohot roha nami Rajanami di pa-nuturionmuna, asa mauliate ma di sude hamu Rajanami.\n“Asa nuaeng pe hupasahat hami ma muse tu hamu suhutnami.”\nPadua ni Suhut Parboru:\n“Di hamu haha/anggi parsinabulnami. Nang sian mula na pe nunga hupasahat hami panghataion on tu hamu. Tandoknami do tan-dokmu, tandok-muna do tandoknami. Molo pandoknami, laos i do pandokmu, ima na sisada anak sisada boru do hita. Asa hupasahat hami ma tu ho haha/anggi, torushon ma. Botima!”\n“Mauliate ma di hasuhutonnami. Nuaeng pe di hamu Raja ni Pamoruonnami (didok margana) huoloi hami jala hugabehon hami ma pangidoanmuna i. Hupasahat hami ma tu hamu asa tangkas ma hatahon hamu sian i. Botima!”\n“Maulite ma. Lambok pusu-pusunami Rajanami, ala tangkas do dioloi jala digabehon hamu elek-elek pangidoannami.\n“Asa di hita na mardongan tubu, boru/berenami, pintor lumbang jala neang do panghilalaanta ate? (Jala laos diolophon nasida).\n“Di hamu Raja ni Hula-hulanami, andorang so hutariashon hami elek-elek pangidoannami i, mangido tingki hami asa mangido panutu-rion jolo hami tu hula-hulanami dohot sude angka tulangnami.\n“Di hamu hula-hulanami dohot tulangâ€¦â€¦ (digorahon sude margana sahat tu hula-hula namarhaha-anggi dohot anak manjae, molo adong. Hula-hula ni anak manjae, ingkon hula-hula tangkas ni anak do molo adong naung hot ripe jala gok adatna).\n“Rajanami, nunga tangkas nangkin hupangido jala huelek-elek hami raja ni hula-hulanami, dongan parhundulmu, taringot tu sinamot ni parumaennami, jala laos ulaon sadari. Di tingki on mangido hami di angka poda dohot panuturion sian hamu. Asa hupa-sahat ma tingki on tu Rajai. Hamu ma na masiaturan. Botima!”\nHula-hula ni Paranak:\nParjolo dipatamahon ma tu angka horong ni tulang dohot sude dongan parhundulna. Alai hira sian hula-hula do muse na manghatahon tu paranak.\n“Di hamu pamoruonnami, Raja …….., nunga sada hami sian horong ni hula-hula dohot tulangmu.\n“Molo hata sian hami, denggan do huida hami angka pangidoan-muna dohot dongan parhundulnami. Asa dohononnami ma songon hata ni natua-tua:\nSahat do hamu dapotan uli,\nAla tangkas do dapot di hamu roha na masipaolo-oloan.\n“Di hamu pamoruonnami, Raja â€¦â€¦.., nunga sada hami sian horong ni hula-hula dohot tulangmu.\n“Mauliate ma di hamu Hula-hula dohot Tulangnami di angka poda dohot panuturion sian hamu!”\n“Nuaeng pe sahat ma tu hita namardongan tubu, boru/bere, lumobi di hasuhuton nami.” Alai didok muse hatana, “Molo sian hita ate, di naborhat pe hita sian hutanta (bagasta) nunga dos rohanta si sada pangidoan dohot elek-elek hita. (Laos diolophon nasida).\n“Rajanami nunga tangkas nangkin hupangido jala huelek-elek hami raja ni hula-hula nami, dongan parhundulmu taringot tu sinamot ni boru ni raja i, jala laos ulaon sadari.\n“On pe di hamu Raja ni Hula-hulanami marga …...., asa songon elek-elek pangidoannami, tariashononnami ma di tingki on somba ni uhum, somba ni adat, ima sinamot ni boru ni raja i godangna Rp 100.000.000 (saratus juta rupiah), sitombol-rambu pinudun, asa di si ma horbona, di si lombu dohot hodana. Di si ma nang mas dohot serena. Hupasada hami dohot ringgit si tio soara, asa las ma rohamu manjalo jala gabehon hamu ma i Rajanami. Botima!”\n“Nunga rap mambege hita di godang ni sinamot ni borunta, jala nangkin nunga taoloi tu pamoruonta pangidoan nasida. Jadi godang ni sinamot si pasahaton nasida Rp 100.000.000 (saratus juta rupiah) taoloi jala tagabehon ma i, ate?\n“Alai Amangboru, taringot tu angka jambar nagok, i ma suhi ni ampang na opat dohot panandaion asa tangkas oloi jala pasahat hamu. Botima!”\nParsinambul ni Paranak:\n“Nauli Rajanami. Pos ma rohamu. Tangkas ma i pasahatonnami annon. Digorahon Raja i ma i tu ise pasahatonnami.\nNB: Adong do muse versi na asing taringot tu marhata sinamot. Molo dung dihatahon paranak godang ni sinamot, ditariashon parsinabul ni parboru ma i tu suhut parboru songon mangido persetujuan nasida.\n“Amangboru, ala nunga huoloi hami pangidoanmuna i asa pasahat hamu ma sinamot ni borunami. Jala patuduhon hamu jolo tu hami di son asa huetong hami. Botima!”\n“Di hamu suhutnami, borhat ma hamu pasahathon sinamot ni Boru ni Raja i.” Dipasahat ma i tu parsinabul ni parboru laho dietong godangna.\n“Di hamu suhutnami asa mangarade hamu laho manjalo sinamot ni borunta.” Dipasahat ma sinamot i langsung tu inang ni boru muli. (Biasana sebagian nunga dipasahat paranak hian songon patujolo. Soal godangna mamang bilanganna, tergantung di dos ni roha nasida).\n“Di hamu raja ni pamoruonnami, nuaeng pe pasahat hamu ma tu suhi ni ampang na opat.”\nSuhi ni ampang naopat ima :\nPamarai (sijalo bara),\nPariban (pariban ni borumuli manang namboruna),\nUpa Tulang (hula-hula, iboto ni inang boru muli).\nDitorushon ma pasahat panandaion. Boi ma i tu ompung ni boru muli, bapa-tua, bapa-uda, namboru, na marhaha-maranggi dohot na asing.\nNB: Di na laho pasahathon upa tulang tu hula-hula tangkas ni parboru, ala rap jala laos udur do parboru dohot paranak laho pasahathon i, laos di si ma dilehon suhut ni parboru jambar nagok tu sude horong ni hula-hula, dohot angka tulang. Tangkas do i dipasahat jala soal bilanganna saguru tu parboru do i.\nMansai uli jala denggan muse molo tu angka hula-hula na marhaha maranggi, laos langsung ma nampunasa hula-hula pasahathon tu hula-hulana, termasuk anak manjae. Molo dung mardalan jala diulahon i, denggan ma idaon.\n“Di hamu Raja ni Pamoruonnami, saonari sahat ma hita pasahathon jambar nagok tu tulang ni hela nami, ima sijalo tintin marangkup, haha parhundulnami Raja i Margaâ€¦â€¦â€¦.,” (laos digorahon asa mangarade jala borhat suhut parboru.\nDigorahon ma tu suhut paranak asa borhat pasahathon tintin marang-kup tu tulang ni pangoli.\nRap borhat ma paranak dohot parboru pasahathon upa tulang so jalo tintin marangkup. Di pasada ma hepeng na sian paranak dohot parboru. Napatandahon ma ianggo pihak paranak, alai napasahathon, pihak parboru ma. Taringot tu godang manang bilanganna saguru tu dos ni roha do i.\nHata sian suhut ni Parboru:\n“Di hamu haha parhundulnami (laos didok margana), tulang ni helanami, marnatampak do hami di son laho pasahathon jambar nagok tu hamu sian sinamot ni borunta. Otik so sadia pe on, las ma rohamu manjalo. Botima!”\n“Mauliate ma di hamu dongan parhundulnami Marga …., marnatampak hamu tutu ro dohot pamoruonnami Raja ……...., mandapoton hami di son laho pasahathon jambar na gok i ma upa tulang, didok tutu tintin marangkup. Asa mulai sadari on si sada boru ma hita tutu songon hata ni umpasa na mandok:\nHot pe jabu i hot ma i ala margulang-gulang\nManang boru ni ise pe di alap bere i, tong ma i boru ni tulang.\n“Mauliate ma di hamu, sai gabe jala horas ianakhonta i.\nAsa tubu laklak tubu singkoru di dolok Purbatua.\nTubuan anak tubuan boru ma borunta I dongan nasida saur matua.\nBotima! (diolophon, jala masijalangan)\nNB: – Laos di tingki on ma di pasahat hasuhuton ni paranak muse upa tulang tu sude horong ni hula-hula nanigokhonna.\nParsinabul ni Paranak ma muse pasahathon pinggan panganan i tu Parsibul ni Parboru. Jala sebalikna, dipasahat Parsinabul ni Parboru ma ulos-ulos natinonun sadari i tu Parsinabul ni Paranak.\n“Di hamu Raja ni Pamoruonnami, asa dos tuatna dohot nangkok-na, molo tung adong sipangidoon mu tu hami, hupasahat hami ma tingki on tu hamu. Botima!”\n“Mauliate ma tulang, pintor boi do diadu hamu na di rohanami i. Adong ma tutu sipangidoonnami tu raja i, ima di sihol ni rohanami di angka pasu-pasu sian hamu, suang songon i di ulos herbang na mambahen las badannami. Molo boi siat elek-elek pangido-an nami asa sude ma hami ulosan muna. Botima Rajanami!”\nParsinambul ni Parboru:\n“Nauli ma i Raja ni Boru. Sude do hamu pasu-pasuonnami, lumobi marhite-hite tangiang sian hami hula-hula muna. Alai, molo ulos herbang di tingki on sipasahaton nami tu hamu godangna 17 lembar (bulung) ma Amangboru, jala laos pasahaton nami do tu sude hamu ulos-ulos natino-nun sadari, asa gabehon hamu ma i. Botima!”\n“Mauliatema Rajanami. Nunga las roha nami manjalo i.”\n“Antong mangarade ma hamu, asa hupasahat hami angka ulos herbang tu hamu. Gorai Amangborungku ma sian i.”\nDigorahon jala dijoui Parsinabul ni Paranak ma angka si jalo ulos, i ma:\nUlos Pansamot (natoras ni pangoli)\nUlos Hela, biasana laos dilehon mandar\nUlos tu Simanggokhon\nUlos tu Sihunti Ampang\nUlos tu Haha/Anggi\nUlos tu Boru\nUlos tu Bere\nUlos tu Punguan,\nGiring-giring ma tu gonta-gonta, tu boras ni singkoru\nSai marsangap Tuhanta i di parsaripeonmuna on.\n· Nasomal taida di tingki na pasahathon ulos hela, adong bunga-bunga ni ulaon i ma na adong sipata ende, tari-tarian, angka na denggan ma i tutu. Alai na mansai porlu dipasahat di tingki na pasahathon ulos i i ma ditariashon natoras ni boru muli ma di si harapan, pesan, pangidoan nasida, jala sude suhut parboru (nahundul di jolo) mandongani natoras ni boru muli.\n· Ala mardalan do tingki, unang ma nian marganjang-ganjang angka panghataion jala molo tung adong pe ende (lagu), ingkon na hombar ma i tu ulaon i.\n· Dung dipasahat Ulos Passamot dohot Ulos Hela, mangihut ma muse ulos tu Pamarai, ulos tu Simanggokhon, dohot ulos tu Sihunti Ampang (suhi ni ampang na opat).\n· Di tingki pasahathon ulos Passamot (paranak) ingkos tangkas do pasahaton ni parboru marhite-hite hata pasu-pasu, unang holan asal diuloshon. Molo tu si jalo todoan, boi ma ulos dipasahat sahali tolu manang opat, alai hot ma di pasahat angka pasu-pasu marhite hata pangidoan tu Tuhanta (marhite angka umpasa).\n· Songon soso-soso tu parboru, molo boi nian unang ma tapasahat ulos naung he dipangke (nata pe baru dope) tu paranak. Alana, gabe mangurangi holong di angka na martutur, jala muse, asa marlapatan manang bermakna ulos herbang i di na manjalo. Didok natua-tua martondi do ulos Batak. I do umbahenna godang ragamna songon makna ni ulos i.\nPasahat ulos holong ma sian horong ni parboru tu pengantin. Jumolo ma sian hasuhuton, namarhaha-anggi dungi pe asa boru/bere, dongan sahuta, punguan, dohot udutanna.\nParsibabul ni Parboru:\nDi hamu nahuparsangapi hami, hula-hulanami, tulang, bona tulang, tulang rorobot, hula-hula namarhaha-anggi, hula-hula anak manjae. Rajanami, molo adong nalaho sipasahatonmu tu beremu, asa hupasahat hami ma tingki on tu hamu. Alai molo tung siat elek-elek pangidoannami Raja nami, asa laos di tingki on ma hamu pasahathon angka pasu-pasu, hata sigabe-gabe Raja-nami. Jala laos hamu ma namasiaturan. Botima!”\nParsinabul ni Parboru: (mandok tu horong ni hula-hulana)\nParsinabul ni Paranak: “Mauliate ma di Raja i.”\nParsinabul ni Paranak: “Nunga denggan jala uli be i Rajanami.”\nNB: 1. Dung sidung marhata sigabe-gabe, somalna langsung ma tu hasuhuton. Sada silompa ubi, sada silompa gadong, tung sada pe na pasahathon hata nauli, sude ma dapotan pasu-pasu.\n1. Di hata sigabe-gabe dohot pangampuon i ma hata mauliate tu sude angka tutur jala pengantin mangampu sian horong ni paranak.\nDakdanak ndang marungut-ungut, namagodang marlas ni roha.\nSinur ma natapahan, gabe nataula.\nParsinabul ni Paranak: “Nauli Rajanami.”\nHira songon i ma rumang dohot ruhut ni ulaon di namarhata sinamot dohot pesta unjuk nasomal taulahon di Jabotabek-sekitarna. Godang dope angka na hurang manang lupa rumang dohot ruhut-ruhut paradaton, alai pos roha di hita saluhutna, marboha bahenon hita di angka nahurang malo dope hami, lumobi ma i di angka hata pandohan na so haru pas di rohanta.\n1. Masa muse taida di ulaon pesta unjuk diparade pihak parboru dohot paranak na nidok jambat tataring. I ma berupa hepeng laho sipasahatonnatu angka dongan tubuna be, angka natua-tua namandohoti ulaon i sahat tu na simpul. Taringot di bilanganna, saguru tu hasuhuton ma i. Alai, somalna dibagi ma jambar tataring i andorang so mardalan ulaon sadari. Angka na uli ma i molo sian dos ni roha.\nSumber : Bungaran Simanjuntak ( Simanjuntak.or.id)\nDiposting oleh UTM Nainggolan di 14.11